Mogheriniová kritizuje odklad rokovaní s Albánskom a Macedónskom

Šéfka európskej diplomacie Federica Mogheriniová považuje toto rozhodnutie za historickú chybu.

BRUSEL. Nedosiahnutie dohody o začatí prístupových rokovaní s Albánskom a Severným Macedónskom považuje šéfka európskej diplomacie Federica Mogheriniová za historickú chybu. Uviedla to vo svojom blogu v reakcii na tohtotýždňové rozhodnutie lídrov EÚ, informovala v nedeľu agentúra AFP. Mogheriniová vyjadrila ľútosť, že sa európskych lídrom nepodarilo zhodnúť na začatí prístupových rokovaní napriek "pozoruhodnému pokroku, ktorý dosiahli obe krajiny, a napriek odporúčaniu Európskej komisie." AFP pripomenula, že proti otvoreniu rokovaní s Albánskom a Severným Macedónskom bol najviac francúzsky prezident Emmanuel Macron, ktorý argumentoval, že najprv by malo dôjsť k reforme prístupových procesov a až potom by sa malo rozhodovať o prizvaní ďalších krajín do 28-členného bloku. Lídri sa ocitli v slepej uličke po siedmich hodinách vášnivých zákulisných diskusií na summite v Bruseli - Francúzsko ako jediné odmietlo Severné Macedónsko, ale v odmietavom postoji voči Albánsku sa k Francúzsku pridali aj Dánsko a Holandsko. Mogheriniová napísala: "Je to oveľa viac ako stratená príležitosť: je to historická chyba, ktorá bude, dúfam, čo najskôr napravená". Podobne ako šéfka európskej diplomacie hodnotili výsledok koncotýždňového summitu EÚ v Bruseli aj viacerí ďalší vysokopostavení predstavitelia vrátane predsedu Európskej komisie Jeana-Clauda Junckera. "Je to veľká historická chyba a dúfam, že je iba dočasná a že sa ako historická chyba nevryje hlboko do kolektívnej pamäti," povedal šéf Európskej komisie Jean-Claude Juncker. Komisár pre rozšírenie EÚ Johannes Hahn, ktorý tlačil obe krajiny k reformám, aby boli v súlade s normami EÚ, vyhlásil, že týmto sa poškodila dôveryhodnosť Únie "nielen na západnom Balkáne, ale aj mimo neho". Nemecká kancelárka Angela Merkelová vyhlásila, že lídri EÚ by sa mali znovu touto záležitosťou zaoberať ešte pred summitom s lídrami západného Balkánu, ktorý sa bude konať v chorvátskej metropole Záhreb na jar budúceho roka. V reakcii na výsledok summitu severomacedónsky premiér Zoran Zaev v sobotu vyhlásil, že požaduje predčasné parlamentné voľby.


Maďarič chce zmeniť pravidlá pre pohyb predmetov kultúrnej hodnoty

Hlavným cieľom je prispôsobiť právnu úpravu súčasným požiadavkám praxe.

BRATISLAVA. Ministerstvo kultúry avizuje plán meniť zákon o podmienkach vývozu a dovozu predmetu kultúrnej hodnoty, s čím súvisia aj zmeny v zákone o orgánoch štátnej správy v colníctve. Predbežná informácia o jeho zámeroch je do pondelka 11. septembra v pripomienkovom konaní, do ktorého sa môže zapojiť aj verejnosť. „Hlavným cieľom pripravovaného návrhu zákona je prispôsobiť právnu úpravu súčasným požiadavkám praxe, spresniť kategorizáciu predmetov kultúrnej hodnoty a tým odbremeniť vlastníkov predmetov kultúrnej hodnoty od zbytočnej administratívnej a finančnej záťaže,“ píše v materiáli Ministerstvo kultúry. Z predbežnej informácie ďalej vyplýva, že by navrhované zmeny mali priniesť novinky do posudzovania žiadostí o povolenie na vývoz predmetu kultúrnej hodnoty z územia Slovenskej republiky do zahraničia. Spomína sa pritom možnosť vlastníka predmetu kultúrnej hodnoty podať žiadosť o vývoz elektronicky. Zámerom plánovanej novelizácie sú tiež úpravy zákona o múzeách a o galériách a o ochrane predmetov kultúrnej hodnoty a zákona o priestupkoch. Vyplývajú zo zavedenia inštitútu výmazu predmetu kultúrnej hodnoty z Evidencie predmetov kultúrnej hodnoty, ktoré nie sú zachovávané v múzeu alebo v galérií z dôvodu ich znehodnotenia. Predĺžiť by sa mal tiež čas možného vývozu zbierkových predmetov na prezentačné účely do zastupiteľských úradoch Slovenskej republiky v zahraničí. Ako totiž tvrdí ministerstvo, v súčasnosti môžu byť rôzne zbierkové predmety na našich veľvyslanectvách či konzulátoch v zahraničí iba dva roky. „Táto lehota sa však ukázala ako nedostatočná a je potrebné ju predĺžiť“. Podľa ministerstva od prijatia zákona o podmienkach vývozu a dovozu predmetu kultúrnej hodnoty a novelizácie zákona o orgánoch štátnej správy v colníctve bolo prijatých niekoľko medzinárodných dokumentov súvisiacich s ochranou kultúrneho dedičstva v boji proti nezákonnému obchodovaniu s predmetmi kultúrnej hodnoty. Slovenské zákony v tejto oblasti treba prispôsobiť vývoju a zmenám, ku ktorým tieto medzinárodné dokumenty smerujú. Z praxe zároveň vyplynula potreba efektívnejšie a pružnejšie upraviť postup správneho orgánu pri posudzovaní žiadostí o povolenie na vývoz predmetov kultúrnej hodnoty zo Slovenska do zahraničia.


Chce byť svetová jednotka a vyhrať olympiádu. Mladý tenista Medvedev si verí

Momentálne patrí Rusovi 4. priečka v rebríčku ATP.

BRATISLAVA. Rus Daniil Medvedev v tomto roku neraz naznačil, že hegemónia veľkej trojky svetového mužského tenisu Djokovič - Nadal - Federer sa môže čoskoro skončiť. Niektorí fanúšikovia v 23-ročnom Moskovčanovi vidia možno trochu arogantného mladíka, ale u väčšiny súperov už vzbudzuje svojimi výkonmi oprávnený rešpekt. V aktuálnej sezóne má na konte už deväť finálových účastí, ktoré pretavil na štyri celkové prvenstvá. V rebríčku ATP sa momentálne vyšvihol na štvrté miesto. "Mojím hlavným cieľom je vyhrať každý zápas," povedal Medvedev pre ruskú spravodajskú agentúru TASS. Podotkol, že pomýšľa na to, aby sa v blízkej budúcnosti stal najlepším tenistom sveta. "V tomto roku mi spomenutý prístup pomohol triumfovať v mnohých dueloch. Ak aj na budúci rok budem pokračovať v rovnakom duchu, potom mám šancu zakončiť sezónu ako prvý hráč sveta," poznamenal.Veľkým snom ruského tenistu je víťazstvo na budúcoročných olympijských hrách v Tokiu. "Účasť na nich mám prakticky istú, keďže sa na ne môžeme kvalifikovať podľa renkingu. Samozrejme, že snívam o olympijskom zlate. Olympiáda je niečo, o čom ľudia snívajú od detstva. Ak mám byť úprimný, neviem si predstaviť, ako sa v Tokiu budem cítiť. Možno to bude ako na bežnom turnaji, ale možno to pre mňa bude znamenať niečo nadpozemské. Neviem, uvidíme. Snívam však o tom, že tam pôjdem," skonštatoval Medvedev.


Novšie iPhony ukazujú chybovú hlášku po neoficiálnej výmene batérie

BRATISLAVA. Ak si v jednom z novších modelov iPhone vymeníte batériu neoficiálne, zariadenie vám bude neustále ukazovať chybovú hlášku. "Nie je možné overiť, či má tento iPhone originálnu batériu Apple. Informácie o stave tejto batérie sú nedostupné," tak znie chybová hláška, ktorá sa po neautorizovanej oprave zobrazí v Nastaveniach v časti Batéria. Nejde o chybu, ale funkciu, informoval o kroku web iFixit. Spoločnosť Apple chce týmto spôsobom zabrániť opravám batérií u tretích strán. Ukazuje sa dokonca aj po tom, čo tretia strana namontovala do iPhonu originálnu batériu od Apple. Hláška sa objavuje v modeloch iPhone XS, XR a XS Max vo verzii operačného systému iOS 12 aj iOS 13 beta. Telefón napriek chybovej správe neustále funguje, jeho majiteľ však nedostane informácie o stave a aktivite batérie. Nebude tak presne vedieť, kedy je potrebné batériu vymeniť. Niektorých majiteľov tiež môže hláška zmiasť a budú riešiť neexistujúci problém batérie, tvrdí iFixit, ktorý krok vníma ako nepriateľský voči používateľom.


AKTUALIZOVANÉOpozícia neuspela, minister Richter zostáva vo funkcii

Odvolať ho chceli kvôli kauze Čistý deň.

BRATISLAVA. Minister práce, sociálnych vecí a rodiny Ján Richter (Smer) ostáva vo funkcii, zámer opozície odvolať ho pre kauzu Čistý deň a ďalšie údajné pochybenia nevyšiel. Poslanci pokračujú v schôdzi národnej rady. Za vyslovenie nedôvery Richterovi hlasovalo v piatok ráno len 57 poslancov zo 128 prítomných. Hlasovaním vyvrcholila viac ako 16-hodinová rozprava, ktorá sa začala vo štvrtok. Proti vysloveniu nedôvery hlasovali všetci prítomní poslanci Smeru a Mostu-Híd, ministra podržali aj členovia SNS, zdržal sa len Jaroslav Paška. Za zosadenie ministra z funkcie hlasovali poslanci SaS, OĽaNO-NOVA, Sme rodina aj ĽSNS a väčšina nezaradených. Richard Vašečka Z OĽaNO-NOVA nehlasoval. Návrh na vyslovenie nedôvery podali opozičné strany SaS a OĽaNO-NOVA. Ministerstvo práce a ústredie práce podľa nich drží ochrannú ruku nad týraním a zneužívaním detí. Opozícia je presvedčená, že Richterov rezort zlyháva. Ministra dlhodobo kritizuje za jeho konanie v prípade galantského resocializačného zariadenia Čistý deň. Podľa nej minister kauzu kryje. Opoziční poslanci sú zároveň presvedčení, že Richter mal už dávno odobrať Čistému dňu akreditáciu, ako mu to odporúčala akreditačná komisia. "Minister Richter sa aktívne spolupodieľa na porušovaní zákonov a garantuje nedotknuteľnosť tým, ktorí sa takýchto činov dopúšťajú. Tým sa stáva osobne a politicky zodpovedný za bezprecedentný morálny rozvrat v rezorte, ktorý bol poverený riadiť. Porušovanie základných práv a slobôd, týkajúce sa tých najbezbrannejších obyvateľov krajiny, maloletých detí, je fatálnym prehreškom proti ľudskosti, ľudským právam, platným zákonom a medzinárodným dohovorom, ktorými je SR viazaná," vyhlásila Natália Blahová (SaS). Svojho ministra sa zastal premiér Robert Fico (Smer). Mimoriadnu schôdzu označil za absurdnú s tým, že v obvineniach opozície nenašiel jediný argument. Samotný návrh na odvolanie Richtera považuje za šialený. Predkladateľov sa pýtal, či im neprekáža, že sa pod neho podpísal aj Boris Kollár (Sme rodina), teda "poslanec nafotený so všetkými mafiánmi, napojený na obchod s drogami" a podľa Fica poslanec, ktorý chcel sex s 15-ročným dievčaťom. "Ak vám toto nevadí, tak je mi to ľúto," odkázal šéf exekutívy. Richter počas svojej obhajoby vyhlásil, že opozícia sa rozhodla použiť proti nemu najprimitívnejšie metódy vyvolávania vášní. "Lebo nie ste schopní so mnou a s vládou zviesť čistý politický súboj postavený nie na urážkach, ale na obsahu a na programe,“ zdôraznil šéf rezortu práce s tým, že opozícii otvorene a bez strachu pozerá do očí. Návrh na jeho odvolanie označil za prejav neúcty ku kontrolným právomociam parlamentu voči výkonnej moci a dehonestáciu inštitútu vyslovenia nedôvery členovi vlády. "Jeho predkladatelia z neho urobili nástroj primitívneho politického boja, v ktorom sa neštítia klamať, vznášať obvinenia bez dôkazov, vydávať svoje subjektívne tvrdenia za realitu, samozrejme, bez akýchkoľvek relevantných argumentov," uviedol Richter. Opozícia si podľa neho nedala ani toľko námahy, aby si overila niektoré štatistické údaje a používa vymyslené čísla. Kľúčovým bodom podania návrhu na odvolanie bolo podľa neho nezrušenie akreditácie resocializačnému stredisku Čistý deň v Galante. Opozícia podľa ministra uvádza, že je dôvodné podozrenie, že má osobný alebo politický záujem na tom, aby zariadenie nebolo zrušené. "Neexistuje jediný reálny fakt, ktorý by skutočne odôvodňoval podozrenie, že mám osobný alebo politický záujem na tom, aby zariadeniu nebola zrušená akreditácia," reagoval minister. Neexistuje podľa neho ani jeden čo i len nepriamy dôkaz, že by sa kedykoľvek stretol či komunikoval s predstaviteľmi Čistého dňa. "Nikdy som s nimi nespolupracoval. Nikdy som toto zariadenie osobne nenavštívil," uistil.


Ústavy SAV sa zmenia na verejné inštitúcie, upraví sa aj ich financovanie

Prezident Kiska podpísal zákon o verejnej výskumnej inštitúcii.

BRATISLAVA. Ústavy Slovenskej akadémie vied (SAV) sa zmenia na verejné inštitúcie, upraví sa aj ich financovanie. Umožní to zákon o verejnej výskumnej inštitúcii (VVI), ktorý prezident SR Andrej Kiska podpísal. SAV spravuje majetok štátu, no ten má prejsť na VVI. Vedci tak budú môcť tento majetok predať alebo inak zhodnocovať. Ak bude chcieť SAV nakladať s prioritným majetkom do hodnoty 25.000 eur, bude potrebný súhlas ministerstva financií. Ak pôjde o prioritný majetok v hodnote nad 25.000 eur, bude sa vyžadovať zároveň aj súhlas vlády. SAV napríklad nebude môcť darovať trvalo nepotrebný majetok neziskovej organizácii. Verejná výskumná inštitúcia bude osobitný typ právnickej osoby. Jej hlavnou úlohou bude najmä výskumná činnosť. Pôjde o právnickú osobu, ktorá bude na rozhraní medzi verejnoprávnou inštitúciou a neziskovou organizáciou. Na rozdiel od viacerých doterajších výskumných organizácií, ktoré sú rozpočtovými organizáciami alebo príspevkovými organizáciami, bude VVI disponovať vlastným majetkom. Jej hlavným zdrojom budú finančné prostriedky poskytované zriaďovateľom zo štátneho rozpočtu. Takéto inštitúcie sa budú môcť pritom uchádzať aj o ďalšie prostriedky z verejných zdrojov, najmä rezortné dotácie či iné granty. VVI by mohla aj podnikať. Zákon o verejných výskumných inštitúciách sa pripravoval od jesene 2014. Transformácia ústavov SAV mala pôvodne prebehnúť k 1. 1. 2016. Teraz sa počíta s dátumom 1. 7. 2018. "Prijatie tohto zákona znamená pre Slovenskú akadémiu vied otvorenie možnosti stať sa plnoprávnym a konkurencieschopným členom európskeho výskumného priestoru, pretože sa dostaneme do rovnakej právnej a ekonomickej roviny, ako sú podobné inštitúcie v susedných krajinách," povedal po schválení zákona parlamentom šéf SAV Pavol Šajgalík. Zmena umožní SAV podľa neho jednoduchšiu participáciu na európskych projektoch. "Ale v neposlednom rade, čo chcem zdôrazniť, aj priamejší a intímnejší kontakt s podnikateľským a súkromným sektorom, kde SAV do dnešných dní zaznamenáva istý deficit," doplnil.


Britský neonacista dostal doživotie za plánovanie vraždy poslankyne

V roku 2016 zavraždil iný stúpenec krajnej pravice labouristickú poslankyňu Jo Coxovú.

LONDÝN. Londýnsky súd v piatok vymeral trest doživotného väzenia britskému neonacistovi, ktorý plánoval zavraždiť poslankyňu britského parlamentu. Dvadsaťtriročný stúpenec krajnej pravice Jack Renshaw sa v júni minulého roka priznal k tomu, že plánoval vraždu poslankyne za Labouristickú stranu Rosie Cooper. Za týmto účelom si v roku 2017 zaobstaral aj mačetu. "Som presvedčená, že dnes zvíťazila spravodlivosť. Nie pre mňa osobne, ale pre každého poslanca a služobníka verejnosti, a tiež pre náš demokratický spôsob života, ktorý nám poskytuje privilégium slobody slova bez strachu z násilnej odplaty," reagovala na rozsudok poslankyňa, ktorú mal neonacista zavraždiť. Renshaw, a tiež ďalších päť údajných členov britskej neonacistickej organizácie Národná akcia, spolu s ktorými sa páchateľ objavil na súde, síce príslušnosť k tomuto hnutiu poprelo, podľa britských médií však jednoznačne pochádzajú z radov tejto organizácie. Národnú akciu zakázali vo Veľkej Británii v roku 2016, pričom britská vláda ju označila za "prudko rasistickú, antisemitskú a homofóbnu neonacistickú organizáciu". Národná akcia okrem iného verejne velebila krajne pravicového extrémistu Thomasa Maira, ktorý v roku 2016 zavraždil poslankyňu Labouristickej strany Jo Coxovú.


Ceny ropy posilnili, zdraželo aj zlato

Ľahká americká ropa si prilepšila o 32 centov a uzavrela na úrovni 67,39 dolárov za barel.

NEW YORK. Ceny ropy sa v závere týždňa zvýšili. Ľahká americká ropa si prilepšila o 32 centov a uzavrela na úrovni 67,39 USD za barel, čiže najvyššie od roku 2014. Severomorská ropa Brent, ktorej cena sa považuje za medzinárodnú referenčnú cenu, stúpla o 56 centov na 72,58 USD za barel. Vykurovací olej zdražel o dva centy na 2,10 USD za galón a veľkoobchodná cena benzínu na americkom trhu vzrástla o jeden cent na 2,07 USD za galón.Ceny drahých kovov v piatok tiež smerovali nahor. Zlato si pripísalo 6 USD a uzavrelo na úrovni 1 347,90 USD za uncu. Cena striebra posilnila o 19 centov na hodnotu 16,66 USD za uncu.(1 EUR = 1,2317 USD)


Ľadovec skazy sa odlomil od Antarktídy, bude sa topiť dva až tri roky

Je sedemkrát väčší ako nemecká metropola Berlín.

BREMERHAVEN. V západnej Antarktíde sa od šelfového ľadovca Larsen C oddelil obrovský kus ľadu, ktorý má takmer sedemkrát väčšiu rozlohu ako nemecká metropola Berlín. Oznámila to v stredu agentúra DPA s odvolaním sa na Inštitút Alfreda Wegenera pre polárny a morský výskum. Gigantická kryha smeruje na sever a potrvá pravdepodobne dva až tri roky, kým sa roztopí. S dĺžkou 175 kilometrov a šírkou až 50 kilometrov patrí medzi najväčšie kusy ľadu, ktoré sa od Antarktídy oddelili v uplynulých troch desaťročiach. Kolos s plochou 6000 kilometrov štvorcových podľa vedcov zatiaľ nepredstavuje nebezpečenstvo pre ľudí. Zatiaľ najväčší zaznamenaný kus ľadu sa oddelil v marci 2000 od antarktického Rossovho šelfového ľadu. Dostal označenie B15 a mal rozlohu 11 600 kilometrov štvorcových. Od neho sa neskôr oddelil blok označený B15A, ktorý ešte v roku 2005 zaberal plochu viac ako 2500 kilometrov štvorcových. Ľadovec C19 s rozlohou vyše 6000 kilometrov štvorcových sa odlomil takisto od Rossovho šelfového ľadu v roku 2002. Od Thwaitesovho ľadovcového splazu sa v marci toho istého roku oddelila kryha B22, ktorej rozloha dosahovala okolo 5500 kilometrov štvorcových.


Putin: USA môžu odstúpením od dohody s Iránom ohroziť Izrael

Ruský prezident Vladimir Putin varoval pred novou nestabilitou na Blízkom východe.

PETROHRAD. Ruský prezident Vladimir Putin v piatok varoval, že odstúpenie Spojených štátov od jadrovej dohody s Iránom by mohlo vyvolať nebezpečnú nestabilitu a predstavovať nové hrozby pre Izrael, ak znovu naplno spustí svoj jadrový program. "Nevieme vyriešiť Severnú Kóreu. Potrebujeme ďalší problém rovnakých rozmerov?" opýtal sa Putin podľa agentúry AP počas svojho vystúpenia na Medzinárodnom hospodárskom fóre v Petrohrade. Ruský prezident pripomenul, že Spojené štáty od jadrovej dohody, ktorú v roku 2015 s Iránom podpísalo šesť svetových mocností, odstúpili aj napriek tomu, že Medzinárodná agentúra pre atómovú energiu (MAAE) nedávno potvrdila, že Teherán svoje záväzky vyplývajúce z dohody plní. "Tak za čo by mal byť (Irán) potrestaný?" opýtal sa opäť šéf Kremľa. Administratíva amerického prezidenta Donalda Trumpa si stanovila podmienku, že ak má byť uzavretá nová jadrová dohoda, musí Teherán zastaviť obohacovanie uránu a ukončiť svoju angažovanosť v Sýrii, Jemene, Libanone a Afganistane. Putin v súvislosti s dohodou zdôraznil, že pri rokovaniach, ktoré k nej viedli, zohrala kľúčovú úlohu administratíva predchádzajúceho amerického prezidenta Baracka Obamu, pričom radikálna zmena kurzu americkej zahraničnej politiky môže viesť k ohrozeniu rovnováhy vo svete. "Ak sa medzinárodné dohody budú každé štyri roky prehodnocovať, nezostane čas na plánovanie, čo povedie k vzniku atmosféry nervozity a nedôvery," povedal ruský prezident. Napriek tomu, že Izrael odstúpenie USA od jadrovej dohody s Teheránom privítal, Putin varoval, že bude dohoda úplne zrušená, povedie to v konečnom dôsledku ohrozenia bezpečnosti židovského štátu. Americký prezident Donald Trump 8. mája vo Washingtone oznámil, že Spojené štáty odstupujú od jadrovej dohody svetových mocností s Iránom a jeho krajina zavedie voči Teheránu opäť sankcie. Dohoda podľa jeho slov nikdy nepriniesla a nikdy neprinesie mier.


V prezidentských voľbách v Bolívii zrejme zvíťazil súčasný líder Morales

Nevyhne sa však druhému kolu hlasovania.

LA PAZ. V nedeľňajších prezidentských voľbách v Bolívii zrejme zvíťazil súčasný líder Evo Morales, nevyhne sa však druhému kolu hlasovania, v ktorom zvedie súboj s opozičným súperom, exprezidentom Carlosom Mesom. Vyplýva to z čiastkových výsledkov sčítania zverejnených volebnou komisiou, informovali svetové agentúry. Po sčítaní 84 percent odovzdaných hlasov viedol Morales, ktorý sa uchádza o štvrté funkčné obdobie, so ziskom 45 percent pred Mesom s 38 percentami. Na treťom mieste 8,7 percenta hlasov je pastor juhokórejského pôvodu Chi Hyun Chung. Už prieskumy naznačili, že ani jeden z kandidátov nemôže počítať so ziskom väčšiny hlasov potrebnej na víťazstvo v prvom kole. Druhé kolo by sa v takom prípade konalo 15. decembra. Ľavičiar Morales zvíťazil vo všetkých prezidentských voľbách od roku 2005 už v prvom kole. Ako prvý prezident Bolívie z radov domorodého obyvateľstva stojí na čele chudobnej, no na prírodné zdroje bohatej juhoamerickej krajiny 13 rokov a nový mandát by ho udržal pri moci do roku 2025. V úrade hlavy štátu sa Morales drží aj napriek tomu, že bolívijská ústava umožňuje len jedno znovuzvolenie do tejto funkcie. Morales sa tejto prekážke vyhol s pomocou rozhodnutia ústavného súdu, ktorý ohraničenie počtu jeho funkčných období označil za porušovanie ľudských práv. Na demonštráciách proti jeho kandidatúre sa zúčastnili státisíce Bolívijčanov, ktorí ho obviňujú z korupcie a autoritárskeho spôsobu vládnutia. Morales sa stal terčom kritiky v súvislosti s rozsiahlymi lesnými požiarmi z augusta a septembra tohto roka. Aktivisti mu totiž vyčítajú, že k pohrome prispel vládny dekrét z júla, ktorý dovoľuje kontrolované vypaľovanie porastov na poľnohospodárske účely.


Americké úrady obviňujú európskych oceliarov z dampingu

Vedenie nemeckého koncernu obvinenie Američanov odmietlo.

SALZGITTER. Americký protimonopolný úrad obviňuje nemecký koncern Salzgitter a ďalšie európske oceliarne, že svoju produkciu na americkom trhu predávajú za dampingové ceny. Vedenie druhých najväčších oceliarní v krajine obvinenie Američanov rozhodne odmietlo. Hovorca firmy Bernhard Kleinermann v piatok uviedol, že schválenie finančnej sankcie, ako aj jej výška nie sú realizovateľné. Salzgitter dosahuje šesť percent svojho ročného výnosu v Spojených štátoch. Americké úrady pokladajú damping zahraničných oceliarní v USA za dokázaný. Administratíva prezidenta Donalda Trumpa označuje za dumpingovú cenu každú, ktorá nie je "férová". Jej predstavitelia uviedli, že obchodné zákony krajiny budú presadzovať energicky, a keď bude treba clá vyrubovať aj uplatňovať so spätnou platnosťou. Salzgitter údajne predáva svoju produkciu o 22,9 percenta pod úroveň pokladanú za férovú. Inými slovami cena výrobkov je takmer o štvrtinu pod výrobnými nákladmi. Salzgitter dodáva z Nemecka hrubý plech svojmu americkému závodu, ktorý z neho vyrába rúry. Americkým zákazníkom z nespracovaného plechu predal len malé množstvo.


Afganskí šiiti nemajú prácu. Iránci ich verbujú, aby bojovali za Asada

Pre mňa to bola výhradne záležitosť peňazí, nikoho som tam nevidel bojovať z náboženských pohnútok, povedal jeden z nich po návrate do Kábulu.

KÁBUL. Afganskí šiiti, ktorí nemajú doma prácu, dúfajú, že ju nájdu v Iráne. Lenže ani tam nemajú veľkú šancu a Iránci mnohých naverbujú do bojov v Sýrii, aby bránili režim tamojšieho prezidenta Bašára Asada. "Pre mňa to bola výhradne záležitosť peňazí, nikdy som tam nikoho nevidel bojovať z náboženských pohnútok," povedal agentúre AFP jeden z nich po návrate do Kábulu z vojny, ktorej podstata mu nie je jasná. Tento šiit z komunity Hazárov, ktorý si vyhradil, aby sa o ňom písalo pod vymysleným menom Šams, bol v Sýrii v roku 2016 dvakrát. V Iráne žije až 2,5 milióna Afgancov, väčšinou bez povolenia. Niet divu, že týchto nezamestnaných mužov zláka vojna v cudzej krajine, aj keď rôzne konflikty v Afganistane trvajú už 40 rokov. Práve v týchto komunitách chudobných, menšinových a často diskriminovaných ľudí lovia iránski agenti, aby "nakŕmili" Fatiminu brigádu v počte desať až dvadsaťtisíc afganských šiitov, ktorých nasadili do boja proti sýrskym sunnitským povstalcom. "Odišiel som do Iránu v roku 2016 a dúfal som, že si tam nájdem prácu. Keď som ale za mesiac nič nenašiel, rozhodol som sa ísť do Sýrie," hovorí 25-ročný Šams. "Povzbudzujú vás, keď hovoria: 'Budeš brániť svätyne, budeš slobodný bojovník.' A keď sa vám podarí vrátiť sa živý, budete mať právo na desaťročný pobyt v Iráne. V náborovom stredisku vám ponúknu mesačne 1,5 milióna túmánov (zhruba 352 eur). Keď podpíšete, potom dvojnásobok," rozpráva mladý muž. Odvedených čakala cesta do Delídžánu, ktorý leží južne od Teheránu. Nováčikovia tam absolvovali mesačný vojenský výcvik stretli tam krajanov vo veku od 14 do 60 rokov. Šams sa najskôr naučil ovládať automatickú pušku AK-47, neskôr mu členovia iránskych Revolučných gárd poskytli pár základných lekcií o delostreleckej technike. A potom už nasledoval transport do Sýrie. Šamsovou prvou úlohou v Sýrii bolo v čase od vlaňajšieho mája do júna strážiť kasárne pri Damašku. Všetko bolo v poriadku a mladý muž sa tam v septembri znova vrátil. Ale všetko sa zmenilo. Poslali ho do prvej línie k Aleppu. Stál proti oddielom takzvaného Islamského štátu a frontu An-Nusra bez toho, aby vedel, o čo presne v konflikte ide. Snáď okrem toho, že proti sebe stoja šiiti a sunniti. Základnú stratégiu určujú Iránci, niektorí z veliteľov sú Afganci. "V Aleppe nás prepadli, zo stovky ľudí prežilo 15. Keď zomriete, odvezú vaše telo do Iránu," povedal Šams. Telá nedorazia do rodného Afganistanu. Doma sa konajú pohreby, ale bez rakiev a sprievodov na cintorín. Rodiny dostanú mŕtveho žold. Podľa organizácie Human Rights Watch (HRW) slúžilo v oddieli Fatima Brigada asi 15-tisíc Afgancov.. Podobný pakistanský oddiel operujúci v Sýrii mal iba tisíc členov. "Boli tam i Pakistánci, Iračania, všetci šiiti. Pomiešali nás s Arabmi a my sme nerozumeli ich jazyku," uviedol Chalíl - opäť vymyslené meno - ktorý bol medzi prvými, ktorí v roku 2014 odišli do Sýrie. Mal vtedy 17 rokov. "Žiadne presnejšie údaje neexistujú, pretože Al-Kuds (špeciálne oddiely iránskych revolučných gárd) o tejto téme mlčia," povedal bývalý analytik HRW Ahmad Šudža. Ali Alfoneh, ktorý spolupracuje s washingtonským analytickým pracoviskom Atlantic Council, registruje pohreby Afgancov v Iráne. Podle jeho údajov zahynulo v Sýrii v období od septembra 2013 do októbra tohto roka 764 Afgancov. Ide o citlivú tému pre Irán aj Afganistan a rodiny o tom nechcú hovoriť. Osemnásťročný syn Chaly Amínovej má za sebou dva turnusy v Sýrii. "Moja rodina mi zakazuje o tom s vami hovoriť," šepká matka šiestich detí. Šams uvádza, že mladí Afganci, ktorí sa chystajú odísť alebo už v Sýrii sú, sa kontaktujú na facebooku alebo telegrame. "Ich počet je predmetom vojenského tajomstva. Riadi ich iránska vláda, ktorá s nimi jedná ako s otrokmi. Čo sa týka afganskej vlády, tá sa tvári, že jej hladujúci občania nie sú jej problém," povedal hazarský poslanec z Kábulu Ramazán Bačardost. Problém Afgancov zverbovaných do Sýrie sa niekoľkokrát ocitol v programe jednania parlamentu. Na začiatku októbra snem interpeloval ministra zahraničia na základe správy, v ktorej organizácia HRW odsúdila najímanie neplnoletých osôb. "Ich hlavným motívom sú peniaze a nádej že pre seba a ich rodiny získajú povolenie na pobyt v Iráne," vysvetlil Šudža. Šamsa matka presvedčila, aby sa vrátil, a on teraz dúfa, že sa mu podarí sprevádzkovať obchod.. "Ak tu niekto má prácu, tak by o Sýrii vôbec nemal rozmýšľať," odporúča Šams. .


V priestoroch Daimleru boli razie, firma je podozrivá z emisných podvodov

Razie prebiehali vo viacerých spolkových krajinách.

STUTTGART. V priestoroch nemeckej automobilky Daimler sa v utorok uskutočnili razie. Tie boli súčasťou vyšetrovania spoločnosti, ktorá je podozrivá, že podobne ako konkurenčný Volkswagen podvádzala v prípade svojich naftových vozidiel pri emisných testoch. Vyše 20 prokurátorov a okolo 230 policajtov v utorok prehľadalo kancelárie automobilky Daimler vo viacerých spolkových krajinách vrátane Bádenska-Württemberska, kde má Daimler svoje ústredie. Okrem toho prehľadali priestory aj v Berlíne a v spolkových krajinách Sasko a Dolné Sasko. Cieľom bolo získať dokumenty, ktoré by mohli slúžiť ako dôkaz v rámci vyšetrovania firmy. Tá je podozrivá z podvodu. Prokuratúra v Stuttgarte ešte v marci oznámila, že začala vyšetrovanie niektorých zamestnancov Daimleru pre podozrenie z podvodu a zavádzajúcej reklamy v súvislosti s predajom naftových vozidiel firmy. Vyšetrovanie Daimleru je súčasťou rozsiahlejšieho preverovania automobiliek po tom, ako nemecká spoločnosť Volkswagen v septembri 2015 priznala, že nainštalovala do miliónov áut po celom svete softvér, ktorý umožňoval maskovať emisie oxidov dusíka. Urobila tak krátko po tom, ako ju z podvodu obvinila americká Agentúra na ochranu životného prostredia.


Do hromadného výberového konania na sudcu sa prihlásilo vyše dvesto záujemcov

BRATISLAVA. Do prvého hromadného výberového konania na kandidátov na sudcov sa podľa zatiaľ dostupných informácií z krajských súdov prihlásilo vyše 210 záujemcov o sudcovský talár. Hľadať sa budú kandidáti na 125 sudcovských miest. O 20 sudcovských miest v obvode bratislavského krajského súdu má záujem 63 ľudí. Krajskému súdu v Košiciach bolo zatiaľ doručených 48 žiadostí o zaradenie do hromadného výberového konania. V tomto kraji hľadajú 25 kandidátov na sudcov. Krajský súd v Prešove eviduje 30 žiadostí uchádzačov, pre obvod tohto súdu určilo ministerstvo spravodlivosti 15 miest, na ktoré hľadajú vhodných kandidátov. Krajský súd v Banskej Bystrici zatiaľ eviduje 28 žiadostí, obsadzovať sa bude 17 miest. Na Krajskom súde v Trenčíne evidujú 23 žiadostí. Počet miest, ktoré budú v obvode tohto súdu obsadzovať, určilo ministerstvo na desať. Rovnako 10 miest je určených pre obvod Trnavského kraja, tu sa do hromadného výberového konania prihlásilo 26 záujemcov. Údaje agentúre SITA poskytli hovorcovia v jednotlivých krajoch. Čísla nemusia byť konečné, čaká sa ešte na prihlášky, ktoré budú doručené poštou. Žilinský a nitriansky krajský súd z tohto dôvodu zatiaľ nezverejnil údaje o počte prihlásených. Čísla obsadzovaných miest pre jednotlivé obvody ministerstvo spravodlivosti určilo podľa štátnej tajomníčky Márie Kolíkovej na základe diskusie s predsedami krajských súdov. Do úvahy pritom brali aj počet sudcov, ktorí môžu odísť v budúcom roku do dôchodku, ako aj počty neobsadených miest. Hromadné výberové konanie na základe májovej novely zákona o sudcoch a prísediacich vyhlásila predsedníčka Súdnej rady SR Lenka Praženková. K tejto zmene výberu sudcov ministerstvo spravodlivosti pristúpilo preto, lebo verí, že hromadné výberové konania prinesú vyššiu mieru transparentnosti a kvality kandidátov ako aj pružnejšie a rýchlejšie obsadzovanie voľných sudcovských miest. V súčasnosti po zavedení previerok trvá obsadenie voľného miesta niekedy aj rok. Spolu by sa malo v tomto výberovom konaní obsadzovať 125 sudcovských miest.Prihlásení kandidáti sa zúčastnia 27. novembra na písomnej časti výberového konania. Ešte ich budú čakať psychologické testy a ústna časť výberového konania, ktoré budú ale v iný deň. Uchádzači sa termín dozvedia po vyhodnotení predchádzajúcej časti. Písomnú časť tvorí test, prípadová štúdia, písomný preklad z cudzieho jazyka a písomné vypracovanie súdnych rozhodnutí. Po tom, ako záujemcovia prejdú hromadným výberovým konaním, budú stále iba kandidáti na funkciu sudcu. Platí, že aj títo kandidáti budú musieť prejsť previerkou spoľahlivosti, niekedy v lete budúceho roka sa očakáva, že budú k dispozícii prví kandidáti na sudcov z hromadných výberových konaní. Vznikne tak databáza kandidátov na funkciu sudcu, z ktorej bezprostredne po uvoľnení miesta sudcu na okresnom súde alebo po určení voľného miesta ministrom spravodlivosti bude môcť Súdna rada SR v relatívne krátkom čase navrhnúť prezidentovi kandidáta na vymenovanie za sudcu.


Rusko vyzvalo na rešpektovanie slobody plavby v Hormuzskom prielive

MOSKVA. Rusko vyzvalo vo štvrtok na rešpektovanie slobody moreplavby v oblasti Perzského zálivu a Hormuzského prielivu. Reagovalo tak na pokus o zastavenie britského tankera, z ktorého Británia obvinila Irán. Moskva zároveň vyzvala obe strany sporu na zdržanlivosť. "Je potrebné zaručiť slobodu plavby v Perzskom Zálive a Hormuzskom prielive," uviedol hovorca Kremľa Dmitrij Peskov, podľa ktorého to má kľúčový význam pre globálnu ekonomiku. Cez Hormuzský prieliv sa preváža pätina svetovej produkcie ropy. Peskov zdôraznil, že Kremeľ v súvislosti s pokusom o zastavenie tankera zaznamenal obvinenia britskej vlády na adresu Iránu aj popretie účasti na incidente zo strany Teheránu. Podľa Peskova by všetky zúčastnené strany mali riešiť vzájomné spory zdržanlivo a prostredníctvom rokovaní. Podľa britského ministerstva obrany sa tri iránske člny pokúsili v rozpore s medzinárodným právom znemožniť britskému komerčnému tankeru British Heritage plavbu cez Hormuzský prieliv. Tanker však sprevádzala fregata britského Kráľovského námorníctva, ktorá zaujala pozíciu medzi tankerom a iránskymi člnmi a vyzvala ich, aby sa vzdialili. Iránci "slovné varovanie" britskej strany poslúchli. Iránske revolučné gardy vo štvrtok akúkoľvek účasť na incidente popreli. Opäť však pohrozili Británii odplatou za minulotýždňové zadržanie supertankera Grace 1, údajne prevážajúceho iránsku ropu do Sýrie, ku ktorému došlo vo vodách britského zámorského územia Gibraltár. "Ak by nepriateľ dokázal čo i len trochu vyhodnotiť situáciu, nebol by to urobil," vyhlásil veliteľ námorníctva iránskych revolučných gárd Alí Fadaví na margo zadržania tankera v Gibraltári. Británia podľa neho tento čin ešte "hlboko oľutuje". Zadržanie supertankera označil Fadaví za prejav "hlúposti", čo je podľa neho črta, ktorou sa vyznačujú americký prezident Donald Trump a do istej miery aj predstavitelia Británie.


Držiteľku plaveckého svetového rekordu suspendovali pre podozrenie z dopingu

CANBERRA. Medzinárodná plavecká liga (ISL) suspendovala Austrálčanku Shaynu Jackovú pre podozrenie z dopingu. Dvadsaťročná pretekárka tímu Cali Condors neprešla kontrolou pred uplynulými MS FINA v Gwandžu. Podľa jej slov bola pozitívna na látku ligandrol, ktorú však mohla požiť v kontaminovaných výživových doplnkoch. ISL sa prezentuje nulovou toleranciou k dopingu a k provizórnemu zákazu činnosti pristúpila pred uzavretím vyšetrovania Austrálskej antidopingovej agentúry, informovala agentúra AP. Dvadsaťročná plavkyňa neprešla mimosúťažnou dopingovou kontrolou 26. júna. Tesne pred štartom MS v Gwandžu sa vrátila do rodnej krajiny, vysvetľovala to vtedy osobnými dôvodmi. Jacková bola členkou víťaznej austrálskej štafety, ktorá v apríli 2018 utvorila nový svetový rekord na 4x100 m v.sp.


Šramková si premiérovo zahrá v hlavnej súťaži na grandslamovom turnaji

Talentovaná Slovenka uspela v kvalifikácii na Australian Open. Vo finále zdolala bývalú šestnástku rebríčka.

MELBOURNE. Slovenská tenistka Rebecca Šramková sa dočká premiéry v hlavnej singlovej súťaži na grandslamovom turnaji. Vo finále kvalifikácie dvojhry žien na Australian Open v Melbourne nasadená sedmička zdolala skúsenú Francúzku Virginie Razzanovú za 82 minút 6:3, 7:5. Jej súperkou v prvom kole bude Číňanka Jing-Jing Tuan. (celková dotácia 50 miliónov AUD, tvrdý povrch) Rebecca Šramková (SR-7) - Virginie Razzanová (Fr.) 6:3, 7:5  /za 82 minút/ Víťazka nastrieľala deväť es, kým jej súperka urobila až osem dvojchýb. Šramková využila päť z jedenástich brejkových príležitostí, Razzanová tri zo štyroch. Dvadsaťročná Šramková (118. v singlovom renkingu WTA) hrala proti tridsaťtriročnej francúzskej veteránke Virginie Razzanovej po prvý raz v kariére. V prvom sete mladá Slovenka oveľa skúsenejšej súperke odskočila z 3:3 na 6:3. V druhom dejstve mala Razzanová lepší úvod, ale náskok 3:0 ani 5:3 jej nestačil. Šramková sériou štyroch gemov získala set aj zápas. Pri svojom podaní premenila prvý mečbal a tešila sa z postupu. Zdolaná Francúzka figuruje na 172. pozícii v hodnotení, v minulosti bola aj na šestnástej priečke. Na AO sa v rokoch 2001, 2006, 2008 a 2009 prebojovala do tretieho kola. Na všetkých ďalších Majors bola dijonská rodáčka raz v osemfinále. Už v prvom kole kvalifikácie na Australian Open neuspela semifinalistka tohto podujatia z roku 2008 Daniela Hantuchová. Priamo v hlavnej súťaži dvojhry žien sa zo Slovenska na základe postavenia vo svetovom rebríčku WTA pri uzávierke prihlášok predstaví trio Dominika Cibulková, Kristína Kučová a Jana Čepelová. Medzi mužmi si zahrajú Martin Kližan a úspešný kvalifikant Lukáš Lacko.


V dvojhre končí aj posledný Slovák, Kovalík podľahol Bedenemu

Kližan vypadol

Kovalík vypadol

Ženské výsledky (súhrn)

Mužské výsledky (súhrn)

Slovenský tenista prehral 3:6, 4:6, 5:7.

NEW YORK. Slovenský tenista Jozef Kovalík neuspel v 1. kole dvojhry na grandslamovom turnaji US Open. So Slovincom Aljažom Bedenem prehral 3:6, 4:6, 5:7. Slovensko tak vo Flushing Meadows prišlo aj o posledné želiezko v singli. Aj trio Martin Kližan, Viktória Kužmová, Jana Čepelová stroskotalo hneď na úvodnej prekážke. Kovalík, ktorý sa dostal do hlavnej súťaže vďaka chránenému renkingu, hneď v prvom geme stratil vlastné podanie. Bedene sa po potvrdení brejku ujal vedenia 2:0, v deviatej hre opäť získal súperov servis a úvodný set získal vo svoj prospech. O osude druhého dejstva rozhodol Bedeneho brejk za stavu 5:4. Na začiatku tretieho setu Slovinec rýchlo odskočil Kovalíkovi na 3:0. Slovenský daviscupoivý reprezentant síce následne znížil na 2:3. no v koncovke mal navrch Bedene. Aljaž Bedene (Slov.) - Jozef KOVALÍK (SR) 6:3, 6:4, 7:5


Sparta zaváhala, s Bohemiansom len remizovala

PRAHA. V piatkovom súboji 6. kola najvyššej českej futbalovej súťaže si v pražskom derby Bohemians a Sparta podelili body po remíze 1:1. Bohemians 1905 - Sparta Praha 1:1 (0:0)Góly: 87. Záviška - 61. Šural /L. Štetina (Sparta) celý zápas na lavičke náhradníkov/


PODCASTOVÉ ROZHOVORY ZKHPetková: Bonul má v polícii oveľa viac ľudí, ako sme si mysleli

Bezpečnostná služba, ktorej sa nadštandardne darí v štátnych zákazkách, dostala najnovšie bezpečnostnú previerku "prísne tajné" od Národného bezpečnostného úradu. Stalo sa tak napriek tomu, že syna majiteľa Norberta Bödöra vyšetrujú v prípade vraždy Jána Kuciaka a Martiny Kušnírovej. "Podali sme podnet poslancom aj NBÚ. Chceme, aby prešetrili, či úrad nemal skúmať, že Bödör je vyšetrovaný v takto závažnom prípade a má aj iné kontakty so závadovými osobami," hovorí riaditeľka Nadácie Zastavme korupciu Zuzana Petková. Ako veľmi sa darí Bonulu? Má naozaj nadštandardné kontakty v polícii, prokuratúre a štátnych úradoch? Vypočujte si rozhovor Zuzany Kovačič Hanzelovej so Zuzanou Petkovou v SME Video. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Železnice na začiatku školského roka posilnia vlakové spojenia

Na začiatku školského roka bývajú železnice plné študentov, ktorí sa registrujú na bezplatnú prepravu.

BRATISLAVA. Železničná spoločnosť Slovensko posilní od štvrtka 31. augusta vlakové spojenia po celom Slovensku. Dôvodom je očakávané zvýšené množstvo cestujúcich v súvislosti s predlženým víkendom pred koncom prázdnin a začiatkom školského roka. Pred predlženým víkendom z Bratislavy vypravia jeden regionálny rýchlik do Žiliny a dva rýchliky do Košíc a Humenného. "V nedeľu 3. septembra pribudne do bežnej ponuky spojení z Košíc aj jeden EuroCity vlak do Prahy a na rôznych tratiach po celom Slovensku pribudne šesť regionálnych rýchlikov, tri rýchliky a dva regionálne expresy. Všetky spomínané spojenia sú už zapracované v aktuálne platnom cestovnom poriadku," priblížil hovorca železničnej spoločnosti Tomáš Kováč. Okrem týchto spojení s ohľadom na obsadenosť a dopyt cestujúcich, ZSSK pridá tiež desiatky vozňov na všetky vlaky od kategórie InterCity až po regionálne osobné vlaky. Začiatok školského roka sa na železnici nesie aj v znamení registrácií študentov na bezplatnú prepravu, či už nových študentov alebo študentov pokračujúcich v štúdiu. Každoročne tak pokladnice železničnej spoločnosti na staniciach navštívia tisícky študentov. "Na základe doterajších skúseností, v záujme bezproblémového zabezpečenia celého procesu registrácie, vyzýva ZSSK žiakov a študentov, aby venovali zvýšenú pozornosť vypĺňaniu tlačiva Žiadanka na vydanie preukazu," upozornil Kováč. Všetky informácie o bezplatnej preprave, podmienkach registrácie a tlačivá sú na webe železničnej spoločnosti.


Ceny priemyselných výrobcov v januári stúpli

Medziročne klesli ceny ťažby, dodávky elektriny či plynu.

BRATISLAVA. V januári 2017 v porovnaní s januárom 2016 vzrástli ceny priemyselných výrobcov pre tuzemský trh o 0,4 %. Zvýšili sa ceny priemyselnej výroby o 1,7 %. Informoval o tom dnes Štatistický úrad (ŠÚ) SR. Medziročne klesli ceny ťažby a dobývania o 1,5 %, dodávky elektriny, plynu, pary a studeného vzduchu o 1,2 %, dodávky vody, čistenia odpadových vôd, odpadov a ozdravovacích služieb o 0,5 %. Ceny priemyselných výrobcov pre tuzemsko v januári 2017 oproti decembru 2016 vzrástli o 0,8 %. Zvýšili sa ceny priemyselnej výroby o 1,1 %, ťažby a dobývania o 0,8 %, dodávky elektriny, plynu, pary a studeného vzduchu o 0,6 %, cien dodávky vody, čistenia odpadových vôd, odpadov a ozdravovacích služieb o 0,3 %.


Slovák Faško gólom zachránil Karvinú v najvyššej českej lige

JIHLAVA. Slovenský futbalový stredopoliar Michal Faško bol hrdinom MFK Karviná v nedeľňajšej odvete baráže o účasť v najvyššej českej futbalovej súťaži 2019/2020. Dvadsaťštyriročný rodák z Čierneho Balogu v 70. min zariadil remízu 1:1 na trávniku Jihlavy, čo Karvinčanom napokon v súčte s domácim víťazstvom z úvodného zápasu postačilo na záchranu vo Fortuna lige. "Asi som si ho nechával na posledný a najdôležitejší zápas," uviedol 24-ročný rodák z Brezna vo videu na klubovom webe. "Som veľmi vďačný za tento moment, lebo ani pre mňa to nebol jednoduchý polrok. Som šťastný. Do Karvinej som prišiel aj preto, aby som jej pomohol udržať sa v lige. Vlastne som to do bodky naplnil, takže som naozaj veľmi rád," dodal kmeňový hráč švajčiarskeho Grasshoppersu Zürich. Faško v jarnej časti nastúpil v jedenástich dueloch. Jediný zásah za Karvinú dosiahol netradične pravou nohou. "Hlavne som chcel trafiť loptu, pretože pravačka nie je moja silná noha. Nakoniec som to trafil a zapadlo to do bránky. Po vyrovnaní na 1:1 sa hralo ešte približne dvadsať minút, boli to nervy, ale srdiečkom a všetkými možnými zbraňami sme to nakoniec vybojovali," poznamenal niekdajší slovenský mládežnícky reprezentant. Zo zásahu svojho zverenca mal nesmiernu radosť aj kouč Straka. V pozápasovom rozhovore si slovenského legionára trošku doberal. "Michal Faško má pravú nohu na opieranie a práve ňou dal gól. Spadol nám veľký kameň zo srdca," poznamenal účastník MS 1990 v Taliansku a niekdajší kormidelník Slovana Bratislava či MFK Ružomberok. Pikantériou tohto súboja bola aj skutočnosť, že tieto tímy sa pred rokom stretli v poslednom ligovom kole vo vzájomnom dueli a Karviná vtedy po výhre 2:0 poslala Jihlavu do druhej najvyššej súťaže. Prvoligovú príslušnosť si zachoval aj 1. FK Příbram, ktorý po remíze 3:3 na ihrisku Zbrojovky Brno v nedeľu remizoval v domácom s týmto súperom 0:0 a v dvojzápase triumfoval zásluhou pravidla o vyššom počte gólov na ihrisku súpera. Výsledky nedeľňajších odvetných zápasov baráže o účasť v najvyššej českej futbalovej súťaži 2019/2020: /vo Fortuna lige sa udržal MFK Karviná/ Samuel Šefčík (Jihlava) sedel na lavičke náhradníkov, Martin Bukata hral do 60. min, keď ho nahradil Michal Faško, Bukata dostal v 28. min žltú kartu, Dávid Guba hral do 65. min, Ján Krivák (všetci Karviná) odohral celý zápas v 49. min dostal žltú kartu /vo Fortuna lige sa udržal 1. FK Příbram/Peter Štepanovský hral do 83. min, Damián Bariš (obaja Brno) odohral celý zápas


Rusku hrozia veľké teroristické útoky, tvrdí šéf ruskej tajnej služby

Útoky, ktoré podľa Aleksandra Bortnikova pripravuje Islamský štát, hrozia aj ďalším krajinám.

MOSKVA. Rusku hrozia veľké teroristické útoky, za ktorých prípravou stojí džihádistická organizácia Islamský štát (IS). Uviedol to v utorok v Moskve na zasadnutí Národného protiteroristického výboru (NAK) jeho predseda a riaditeľ ruskej tajnej služby FSB Aleksandr Bortnikov. Podľa neho o tom svedčí veľký objem operatívnych informácií, ktoré získali ruské tajné služby. Bortnikov podľa agentúry TASS spresnil, že plány na útoky v Rusku má niekoľko teroristických zoskupení pôsobiacich na Blízkom východe v rámci IS. Podľa Bortnikova majú teroristi v úmysle spáchať atentáty aj v ďalších krajinách sveta. "Príkladom toho sú teroristické útoky spáchané nedávno v Rusku, Británii, Švédsku a Egypte," zdôraznil s odvolaním sa na operatívne informácie, ktoré dostáva a vyhodnocuje FSB. Podľa Bortnikova sú oporami teroristických skupín v Rusku občania členských krajín Spoločenstva nezávislých štátov, ktorí do Ruska prichádzajú ako pracovní migranti. Šéf FSB uviedol, že v tomto prostredí sa odohráva aj verbovanie nových členov a vykonávateľov teroristických útokov. Bortnikov dodal, že časť do Ruska prichádzajúcich gastarbajtrov sa predtým zapojila do bojov v Sýrii a Iraku. Riaditeľ FSB sa vrátil aj teroristickému útoku v petrohradskom metre, ktorý sa odohral uplynulý pondelok. Uviedol, že osoby zadržané po útoku boli členmi teroristických buniek. Potvrdil, že po útoku z 3. apríla bolo v rámci pátrania a vyšetrovania zadržaných osem členov teroristickej bunky. Spresnil, že šiestich z nich zadržali v Petrohrade a zvyšných dvoch v Moskve. Všetci pochádzajú zo strednej Ázie. Bortnikov súčasne poznamenal, že počas zatýkania bol zhabaný "veľký počet zbraní a munície". Dodal, že pokračuje pátranie po organizátoroch a možných komplicoch útoku, ktorý si vyžiadal 14 obetí na životoch, vrátane predpokladaného samovražedného atentátnika, a desiatky zranených. Vyšetrovatelia ako páchateľa útoku identifikovali v Kirgizsku narodeného Uzbeka, ktorý sa pred rokmi presťahoval do Ruska a mal aj ruské občianstvo. Tento muž menom Akbaržon Džalilov podľa vyšetrovateľov zrejme nastražil výbušné zariadenie na stanici metra Námestie povstania a do vlakovej súpravy nastúpil s ďalšou náložou. Tú aktivoval v čase, keď sa vlak nachádzal v tuneli medzi stanicami metra Senné námestie a Technologický inštitút. Prvú nálož sa podarilo včas nájsť a zneškodniť. Ruské úrady zatiaľ neinformovali o Džalilovovom možnom napojení na extrémistické skupiny. Nemenovaný zdroj v bezpečnostných zložkách však pre TASS uviedol, že vyšetrovatelia preverujú informáciu, že Džalilov mohol absolvovať výcvik v oddieloch IS v Sýrii. TASS napísala, že Džalilov v novembri 2015 odcestoval do Turecka a v zahraničí strávil dlhší čas. K útoku v petrohradskom meste sa nikto neprihlásil, ale dopravná infraštruktúra v Rusku už bola terčom útokov islamistických ozbrojencov.


Ružomberok preradil hráča do rezervy, lebo po sezóne pôjde do Slovana

RUŽOMBEROK. Kým vlani v lete došlo vo futbalovom klube MFK Ružomberok k zmenám v realizačnom tíme i v kabíne, tak zima bola v tomto smere diétna. Ružomberčania však už nerátajú so službami Erika Daniela, ktorého vyradili z A-tímu po tom, čo nemal záujem s klubom pokračovať v ďalšej spolupráci po vypršaní súčasného kontraktu. Ten mal platnosť do 30. júna 2019. Medzičasom sa 27-ročný krídelník upísal Slovanu (od 1. júla 2019), no medzi klubmi zatiaľ nedošlo k dohode o skoršom príchode hráča na Tehelné pole. "Naše rokovania so Slovanom sa nateraz skončili. Vyzerá to tak, že Erik Daniel bude súčasťou nášho klubu až do naplnenia zmluvného vzťahu. Momentálne trénuje s B-mužstvom a o návrate do 'áčka' nerozmýšľame. Ak sa obnovia rokovanie s bratislavským klubom a dohodneme sa na podmienkach, sme ochotní hráča uvoľniť ešte počas tohto prestupového obdobia," vysvetlil generálny riaditeľ MFK Ružomberok Ľubomír Golis. Tréner David Holoubek reagoval na otázku, kto by mal nahradiť Daniela: "Na túto pozíciu máme mladých hráčov, ako napríklad Matúš Kmeť. Hrať tam môže tiež Tihomír Kostadinov alebo Viktor Jedinák. V tejto chvíli je to otvorené." Brankári: Obrancovia: Stredopoliari: Útočníci:


SHMÚ varuje pred búrkami a lejakmi, na niektorých miestach budú vysoké teploty

Teploty by sa mohli vyšplhať až na 33 stupňov Celzia.

BRATISLAVA. Na Slovensku by malo v piatok 7. júla výdatnejšie zapršať. Slovenský hydrometeorologický ústav (SHMÚ) vydal preto pre celé územie výstrahu prvého stupňa, ktorá platí od piatkového poludnia do polnoci. Počas búrok a intenzívnych lejakov by podľa odhadov mohlo spadnúť 20 až 40 mm zrážok, vietor by mal miestami v nárazoch dosiahnuť rýchlosť 65 až 85 km/h. Podľa meteorológov je to v danom ročnom období a oblastiach bežné, búrky s krúpami však môžu predstavovať nebezpečenstvo a spôsobiť škody menšieho rozsahu. SHMÚ však okrem dažďov varuje aj pred vysokými teplotami, ktoré by sa popoludní mohli vyšplhať až na 33 stupňov Celzia. Výstraha prvého stupňa platí pre niektoré okresy Bratislavského, Trnavského, Nitrianskeho a Trenčianskeho kraja. "Vysoká teplota predstavuje potenciálne nebezpečenstvo pre ľudské zdravie, fyzické aktivity a tvorbu požiarov," uvádza SHMÚ na svojej webovej stránke.


Kiska prijal predsedníčku Najvyššieho súdu Švecovú

BRATISLAVA. Dĺžka konania na Najvyššom súde sa za ostatné tri roky skrátila o 60 percent. Prezidenta Andreja Kisku o tom v pondelok informovala predsedníčka Najvyššieho súdu  Daniela Švecová. Kiska prijal Švecovú v Prezidentskom paláci, tému schôdzky jeho kancelária nezverejnila. "Informovala som pána prezidenta o výsledkoch, ktoré dosiahol Najvyšší súd v ostatných troch rokoch," priblížila po stretnutí Švecová, ktorá je vo funkcii od októbra 2014. "Dôležitá je predovšetkým informácia, že v priebehu môjho pôsobenia na Najvyššom súde sa skrátila dĺžka súdneho konania o 60 percent, čiže viac ako o polovicu. To znamená, že s týmto výsledkom sme aj my spokojní a budeme na sebe pracovať aj naďalej," uviedla predsedníčka Najvyššieho súdu. Rovnako podľa nej stúpol aj počet vybavených vecí.


Kurdi oznámili, že sa úplne stiahli z bezpečnostnej zóny v Sýrii

Úplne sme splnili všetky podmienky dohody o prímerí, tvrdia.

KAMIŠLI/WASHINGTON. Sýrski Kurdi stiahli všetkých svojich bojovníkov z tzv. bezpečnostnej zóny na severe Sýrie v súlade s dohodou o prímerí s Tureckom, aby sa tak vyhli pokračovaniu tureckej ofenzívy. Agentúre AFP to v utorok povedal hovorca kurdských Oddielov ľudovej sebaobrany (YPG) Redur Xelil. "Úplne sme splnili všetky podmienky dohody o prímerí... Stiahli sme všetky naše vojenské a bezpečnostné sily z oblasti vojenských operácii siahajúcej od (mesta) Rás al-Ajn na východe po (mesto) Tal Abjad na západe," povedal. AFP už krátko predtým s odvolaním sa na nemenovaného amerického predstaviteľa informovala, že kurdskí bojovníci v Sýrii oznámili USA, že sa úplne stiahli z bezpečnostnej zóny na severe Sýrie. Podľa tohto zdroja oznámil veliteľ Kurdmi vedených Sýrskych demokratických síl Mazlúm Abdi listom americkému viceprezidentovi Mikeovi Penceovi, že z bezpečnostnej zóny odišli všetci bojovníci YPG. Na severe Sýrie začalo vo štvrtok platiť prímerie, ktoré je výsledkom stretnutia amerického viceprezidenta Mika Pencea s tureckým prezidentom Recepom Tayyipom Erdoganom. Turecko sa v nej zaviazalo prerušiť svoju vojenskú operáciu v tejto oblasti, aby umožnilo kurdským silám stiahnuť sa v priebehu piatich dní z tzv. bezpečnostnej zóny. Keď bude tento odsun zavŕšený, má byť turecká operácia ukončená. Prímerie končí v utorok o 22.00 h miestneho času (21.00 h SELČ). Turecko spustilo vojenskú operáciu na severovýchode Sýrie namierenú proti Kurdom 9. októbra po tom, ako sa z tejto oblasti stiahli americké jednotky, ktoré dovtedy Kurdov podporovali. Tí následne podpísali so sýrskym prezidentom Bašárom Asadom dohodu, ktorú sprostredkovala Moskva.


Islamistov ubite na smrť lopatami, radí vojakom americký veliteľ

Vysoko postavený predstaviteľ americkej armády vzbudil pozornosť výzvou, aby bojovníci tzv.

WASHINGTON. Vysoko postavený predstaviteľ americkej armády vzbudil pozornosť výzvou, aby bojovníkov tzv. Islamského štátu, ktorí sa nevzdajú, boli buď zabití strelou do hlavy, alebo ubití na smrť. Veliaci poddôstojník John Troxell, ktorý je členom tímu poradcov náčelníka zboru náčelníkov štábov americkej armády generála Joea Dunforda, zverejnil svoju výzvu v stredu najskôr na Twitteri. "Islamský štát musí pochopiť, že má dve možnosti, keď bude stáť zoči-voči nám: vzdať sa alebo zomrieť!", napísal Toxell. Ak sa džihádisti vzdajú, budú mať riadny proces. V opačnom prípade budú voči nim Spojené štáty postupovať bez zľutovania a čaká ich istá smrť, varoval. V podrobnejšom príspevku na Facebooku Toxell konštatoval, že ak sa príslušníci IS vzdajú, pôjdu do väzenskej cely, dostanú jedlo, ležadlo a spravodlivý proces. "ALE ak sa rozhodnú, že sa nevzdajú, neľútostne ich zabijeme - či už s pomocou ozbrojených síl, alebo na nich zhodíme bomby, strelíme im do tváre, alebo ich ubijeme poľnými lopatkami," pohrozil Troxell. Jeho príspevky vyvolali živú diskusiu; v komentároch sa objavovala kritika i rozhorčenie, ale prevládali reakcie prvého druhu. "Toto je presne to posolstvo, ktoré vojaci potrebujú a radi ho počujú," napísal jeden používateľ Facebooku.


Joga za pracovným stolom: Tri jednoduché cviky, ktoré pomôžu stuhnutým svalom

Deň väčšiny z nás začína aj končí sedením. Po zobudení si sadneme na posteľ, pri raňajkách na stoličku v kuchyni a cestu do prácu presedíme v aute. Prvé, čo urobíme po príchode do práce je, že si opäť sadneme. Keď pracovný deň skončí, mnohí zaujmú miesto pred televízorom – ako inak, posediačky. Neustále sedenie len ťažko následne vykompenzuje striedme cvičenie v posilňovni. Ľudské telo nebolo stvorené na dlhodobé sedenie. Chceme sa cítiť zdraví a fit, ale často to vidno iba v posilňovni. Počas pracovného týždňa dávame svoju telu v práci zabrať, a pritom je to to najcennejšie, čo máme. Sústreďte sa na seba počas celého dňa, zaraďte doň pár rituálov, ktoré kvalitu vášho života zvýšia bez extrémnej námahy, radí Helena Nehasilová, autorka knihy Joga pomedzi emaily. Jeden z najčastejších problémov dlhodobého sedenia sú bolesti bedrovej časti chrbta. „Najviac ju cítime v tzv. lumbálnej časti, medzi lumbálnymi stavcami L1 až L5, od konca hrudníka až po kostrč,“ hovorí Helena Nehasilová. Cvik, ktorý odporúča na ich uvoľnenie je veľmi jednoduchý a nezaberie veľa času ani miesta. Postavte sa nohami na šírku bedier a predkloňte sa. Prepleťte si paže tak, aby ste si dlaňami chytili lakte. Pravou dlaňou ľavý lakeť a naopak. Chrbát prirodzene vyveste a pohojdajte sa zo strany na stranu, pokračujte dovtedy, pokiaľ sa cítite príjemne a nechajte pôsobiť gravitáciu. Ak vlastníte stoličku s výkyvovým sedadlom, ktorá vám dovolí kolísanie bedier zo strany zboka nabok aj počas sedenia, o to lepšie pre vás. Cvičíte aj počas sedenia. Pre relaxáciu hlbokých vnútorných svalov je dokonalá poloha halasány – dieťaťa. Ak ste čo len raz boli na joge, určite ju poznáte. Robí sa v sede na pätách, alebo na zemi s hlavou na podložke. Je to odpočinková poloha, ktorá uvoľní stavce a dá sa praktizovať aj na stoličke. Sadnite si na celú plochu sedadla stoličky tak, aby chodidlá boli stabilne na zemi. S výdychom si položte hruď na stehná a ruky s ramenami nechajte spadnúť dolu k nohám. Predýchajte to a užite si uvoľnenie. A nezabudnite, že základom prevencie bolestí chrbta je vhodná stolička, ideálne s pohyblivým sedadlom na pružine. Tá vám pomôže spevňovať a chrbtové svalstvo aj počas sedenia a predchádza skolióze chrbtice. Ďalší cvik, ktorý autorka knihy Joga pomedzi emaily odporúča, sa rovnako vykonáva s použitím stoličky. Postavte sa za ňu tak, aby bola vaša panva presne nad chodidlami. Prehnite trup až do polohy, kedy je vaša hlava zarovno s opierkou hlavy vašej stoličky. Pokiaľ ju máte veľmi nízko, vymeňte ho za kľučku na dverách. Telo by malo byť maximálne v 90-stupňovom uhle. Chyťte sa za stoličku a predstavte si, že vás niekto akoby ťahá za boky dozadu. Predýchajte aspoň päťkrát a opakujte tak často, ako vaše telo potrebuje. Cviky pripravilo Centrum zdravého sedenia.


Ružinov zastavil výstavbu čiernej stavby na Solivarskej ulici

Do 30 dní by malo zmiznúť aj oplotenie okolo pozemku.

BRATISLAVA. Bratislavská mestská časť Ružinov zastavila výstavbu čiernej stavby bytového domu na Solivarskej ulici. Na brífingu to povedal starosta Ružinova Dušan Pekár s tým, že stavebník výkopovú jamu a ryhy, ktoré vyhĺbil, zasypal, a do 30 dní by malo zmiznúť aj oplotenie okolo pozemku, na ktorom čierna stavba mala vyrásť.Podľa Pekára majiteľ pozemku, spoločnosť Inforama, začal so stavebnými prácami ešte v roku 2012. “Napriek tomu, že spoločnosti platnosť stavebného povolenia skončila v roku 2011, vyhĺbila na Solivarskej ulici jamy a ryhy. Stavebné povolenie na výstavbu šesťpodlažného bytového domu získala mestská organizácia Spoločnosť pre rozvoj bývania v roku 2009 a celý projekt od nej následne kúpila spoločnosť Inforama, ktorá si v roku 2011 oplotila pozemok, aby tak deklarovala začiatok výstavby ešte pred vypršaním platnosti stavebného povolenia,“ povedal Pekár. Stavebný úrad podľa neho investora upozornil, že oplotenie nie je začiatkom stavby. Napriek tomu spoločnosť začala začiatkom júla 2012 stavať. “Stavbu svojím rozhodnutím zastavil ružinovský stavebný úrad, ktorého rozhodnutie potvrdil aj krajský stavebný úrad. Stavebný úrad tak nariadil firme Inforama, aby pozemok dala do pôvodného stavu,“ objasnil Dušan Pekár.Mestská časť aj v budúcnosti plánuje bojovať s výstavbou čiernych stavieb na jej území. “Budeme sa naďalej snažiť, aby nedochádzalo k nelegálnemu zahusťovaniu Ružinova,“ uzavrel Pekár.


Dve Nigérijčanky takmer spáchali bombový útok, zastrelili ich vojaci

Boko Haram stále častejšie využíva na atentáty mladistvých.

MAIDUGURI. Nigérijskí vojaci zastrelili dve mladistvé samovražedné bombové útočníčky, ktoré sa snažili v noci zo soboty na nedeľu preniknúť do mesta Maiduguri v štáte Borno na severovýchode krajiny. Informovala o tom miestna polícia. Tínedžerky mali pod šatami vesty s výbušninami. Vojaci dievčatá zastrelili a vesty neskôr bezpečne odpálili policajní pyrotechnici, citovala agentúra AP hovorcu polície štátu Borno Victora Isuka. Mladistvých čoraz viac využíva na samovražedné bombové útoky islamistická skupina Boko Haram. Maiduguri je kolískou rebélie islamistov, ale je tam aj základňa nigérijskej armády, ktorá proti nim bojuje. Armáda v nedeľu oznámila, že počas operácie v dedinách Murye a Mala Maja zachránila pred islamistami 211 civilistov. Stúpenci radikálneho salafizmu v radoch Boko Haram sa od roku 2009 usilujú na severovýchode Nigérie o vytvorenie islamského štátu terorizujúc tamojšie obyvateľstvo vražednými prepadmi i samovražednými útokmi. Terče ich akcií neležia však iba na území Nigérie, ale aj na teritóriu ďalších krajín regiónu (Čad, Niger, Kamerun). Nigerská vláda vlani v decembri avizovala, že sa bude usilovať o čo najrýchlejšie postavenie týchto extrémistov pred súd. Aktivity Boko Haram v oblasti si za ostatných osem rokov vyžiadali viac ako 20.000 obetí na životoch, ďalších 2,6 milióna ľudí muselo nedobrovoľne opustiť domovy.


Slovákov jadro EÚ neláka, ak by sa zvýšili dane, zistil prieskum SaS

Podľa prieskumu agentúry Polis si ľudia neželajú ani kvóty na utečencov.

BRATISLAVA. Podľa prieskumu, ktorý si strana Sloboda a Solidarita dala vypracovať agentúrou Polis Slovakia, respondenti odmietajú európske jadro. Ľudia podľa tohto prieskumu, ktorý robili od 8. do 16. septembra na vzorke 1 027 respondentov starších ako 18 rokov na území celej SR, odmietajú ísť do jadra, ak by to znamenalo zvyšovanie daní, platenie ďalších peňazí do Grécka, prijímanie utečencov a ručenie za vklady problémových západoeurópskych bánk. Na otázku: „Premiér R. Fico hovorí, že by sa Slovensko malo snažiť byť v jadre EÚ. Súhlasíte s výrokom, že Slovensko musí byť súčasťou takzvaného jadra EÚ, aj keby to znamenalo zvyšovanie daní na dorovnanie sa západoeurópskym štátom?” odpovedalo 52,4 percenta respondentov nie, pričom 15,6 percenta z nich si zvolilo odpoveď skôr nie ako áno a 36,8 percenta hovorí rozhodne nie. Za jadro aj napriek zvyšovaniu daní sa vyjadrilo 25,6 percenta respondentov, pričom 10,4 percenta z nich tvrdí rozhodne áno a 15,2 percenta skôr áno ako nie. Odpovedať nevedelo 22 percent opýtaných. S výrokom, že Slovensko musí byť súčasťou spomínaného jadra EÚ, aj keby to znamenalo platenie ďalších peňazí do Grécka, nesúhlasí 68,4 percenta opýtaných, pričom 17,5 percenta uviedlo možnosť 'skôr nie ako áno' a 50,9 percenta uviedlo 'rozhodne nie'. S výrokom súhlasí 14,6 percenta respondentov. Rozhodne áno pritom povedalo 4,8 percenta a možnosť skôr áno ako nie si vybralo 9,8 percenta opýtaných. Odpovedať nevedelo 17 percent účastníkov prieskumu. Ďalšia otázka znela: „Súhlasíte s výrokom, že Slovensko musí byť súčasťou spomínaného jadra EÚ, aj keby to znamenalo súhlas s prerozdeľovacími kvótami na utečencov?“ Tu 65,3 percenta opýtaných tvrdí že nie, pričom skôr nie ako áno hovorí 16,4 percenta a rozhodne nie uviedlo 48,9 percenta respondentov. Odpoveď áno zvolili 17,8 percenta oslovených agentúrou, pričom rozhodne áno hovorí 6,6 percenta a skôr áno ako nie hovorí 11,2 percenta opýtaných. Odpovedať nevedelo 16,9 respondentov. Na otázku: "Súhlasíte s výrokom, že Slovensko musí byť súčasťou spomínaného jadra EÚ, aj keby to znamenalo súhlas s ručením za vklady problémových západoeurópskych bánk?“ odpovedalo nie 60,4 percenta opýtaných, z nich 47,7 percenta hovorí rozhodne nie a 12,7 percenta skôr nie ako áno. Kladne odpovedalo 10,2 percenta účastníkov prieskumu, pričom skôr áno ako nie uviedlo 5,4 percenta a rozhodne áno 4,8 percenta. Odpovedať nevedelo 29,4 percenta respondentov. Premiér Robert Fico vo štvrtok v reakcii na prieskum verejnej mienky, ktorý si dala urobiť strana Sloboda a Solidarita, uviedol, že líder SaS Richard Sulík "to dáva na Kotlebu a na Mečiara". Fico na prieskum reagoval prostredníctvom videa na svojom facebookovom profile. Strana Most-Híd nerobí zahraničnú politiku na základe prieskumov verejnej mienky, a už vôbec nie podľa prieskumov so sugestívnymi otázkami a vopred jasnými odpoveďami. Na svojom facebookovom profile to v reakcii na prieskum SaS uviedla podpredsedníčka Mosta a ministerka spravodlivosti Lucia Žitňanská.


Potratová politika sa sprísňovať nebude, Vašečkov návrh neprešiel

BRATISLAVA. Potratová politika sa sprísňovať nebude. Poslanci totiž odmietli novelu zákona o umelom prerušení tehotenstva z dielne nezaradeného poslanca Richarda Vašečku. V pléne bola ešte jedna podobná novela, ale predkladatelia z ĽSNS ju stiahli. Vašečka chcel najmä zrušiť legálnosť bezdôvodných potratov, resp. potratov bez vážnych dôvodov. Návrh mal ale umožniť výnimky. Tie sa mali týkať ochrany života a zdravia matky, tehotenstva ako následku trestného činu a tiež ťažkého poškodenia dieťaťa, vrátane poškodenia nezlučiteľného so životom, ktoré zahŕňa tak genetické, ako aj iné formy ťažkého poškodenia. Návrh opozičného poslanca podporilo 46 poslancov. Za novelu hlasovala časť poslancov SNS, ktorí to avizovali, klub ĽSNS, niekoľko poslancov zo Smeru, OĽaNO a Sme rodina, Eduard Adamčík z Mosta-Híd, nezaradení Vašečka a Igor Janckulík. "Týmto hlasovaním sme podporili ochranu nenarodených detí a ich matiek, ktorú si želá veľká časť spoločnosti. SNS je za takú demografickú politiku štátu, ktorá odmieta bezdôvodný potrat. Máme na zreteli aj obmedzenie diskriminácie nenarodených detí," povedala podpredsedníčka SNS Eva Smolíková.


Studenič strelil víťazný gól, Marinčin si pripísal prvý zásah v sezóne

NEW YORK. Slovenský hokejista Marián Studenič rozhodol gólom v predĺžení duel jeho Binghamtonu nad Clevelandom 4:3 v zápase zámorskej AHL. Pre 23-ročného útočníka to bol 12. presný zásah, resp. 26. bod v sezóne. Slovenský obranca Martin Marinčin odohral za Toronto Marlies tretí duel a darilo sa mu v ňom, keď doma Belleville Senators strelil gól a pridal asistenciu. Jeho tím ale prehral 3:4 po predĺžení. Do štatistík kanadského bodovania sa zapísal aj Marko Daňo, ktorý asistenciou prispel k domácej výhre jeho Manitoby nad Texasom 2:0.


Nechce byť za šialenú. Nová líderka vedie socialistov do Merkelovej vlády

Nemeckých sociálnych demokratov prvýkrát v 155-ročnej histórii povedie žena.

BERLÍN, BRATISLAVA. Na letisku ju stretla staršia žena a spýtala sa na postoj nemeckých sociálnych demokratov k zvyšovaniu dôchodkov. Andrea Nahlesová, vtedajšia ministerka sociálnych vecí, jej sľúbila, že to presadí „Počítam s vami,“ odkázala jej volička. Nahlesová ako ministerka sociálnych vecí v posledných štyroch rokoch vyššie dôchodky pre ľudí, ktorí odpracovali viac ako 45 rokov, naozaj presadila. O tomto stretnutí roztraseným hlasom hovorila na januárovom sneme sociálnych demokratov. Aj výška dôchodkov je veľkým úspechom, povedala. Podarilo sa jej tiež presadiť minimálnu mzdu, ktorú do roku 2015 Nemecko nepoznalo. „Do tejto strany som vstúpila práve preto, lebo som videla význam v malých veciach,“ cituje jej prejav Deutsche Welle. Jej reč bola jednou z najsilnejších na sneme a podľa odborníkov prispela k tomu, že sociálni demokrati si nakoniec odhlasovali koaličné rokovania s kresťanskými demokratmi z CDU a s bavorskou CSU. Nahlesová verí, že strana má napriek najhoršiemu volebnému výsledku od druhej svetovej vojny stále za čo vo vláde bojovať. Za spravodlivejší zdravotný systém, či proti reťazeniu úväzkov na určité obdobie. „Ak by sme nešli do vlády len preto, že s konzervatívcami nedosiahneme všetky ciele, považovali by nás za šialených,“ vyhlásila vtedy šéfka poslaneckého klubu sociálnych demokratov. Od utorka by sa mala stať predsedníčkou strany, prvou ženou v tejto funkcii v jej 155-ročnej histórii. Do funkcie ju odporučil jej predchodca Martin Schulz. Ten prehral hru o kancelársky post, do ktorej vstúpil pred rokom po pôsobení na čele Európskeho parlamentu. Nielenže jeho strana získala v septembrových voľbách len o niečo viac ako dvadsať percent hlasov, nedodržal ani sľub, že nebude slúžiť vo vláde kancelárky Angely Merkelovej, keď pred týždňom naznačoval, že by chcel byť ministrom zahraničných vecí. Na tom poste však v posledných štyroch rokoch mali sociálni demokrati svojho expredsedu Sigmara Gabriela a ten to označil za prejav neúcty zo strany vedenia. Pre hroziaci rozkol v strane - ktorá ešte musí odobriť výsledky koaličných rokovaní, inak veľká koalícia pokračovať nebude - sa Schulz aj Gabriel stiahli. Nahlesová by podľa nemeckých médií mala prebrať predsednícky post v utorok, vo funkcii ju musí ešte potvrdiť najbližší stranícky snem strany. Kľúčové pre jej politické prežitie bude aj rozhodnutie straníkov o vstupe do koalície, ktoré sa očakáva 4. marca. Zatiaľ to vyzerá na tesný výsledok. Nahlesová jednoznačne presadzuje vstup do vlády. Odmieta obavy, že vládnutie s Merkelovou automaticky znamená ďalší prepad preferencií, pripomína, že sa prepadávajú aj partnerské ľavicové strany a ide teda o celoeurópsky trend. Kľúčové podľa nej bude, aby v novej vláde sociálni demokrati presadili svoje hlavné priority, len tak môžu získať nových voličov. To by malo byť v novej koalícii jednoduchšie ako v posledných štyroch rokoch, keďže okrem diplomacie by mali mať pod kontrolou aj vplyvné ministerstvo financií. Štyridsaťsedemročná Nahlesová sa podľa Deutsche Welle zaraďuje do ľavicového krídla strany, keď často hovorí o právach robotníkov, ale snaží sa nepohnevať si podnikateľov. Očakáva sa tiež od nej, že by mohla na kľúčové posty v strane vytiahnuť viac žien, čo by ju mohlo oživiť. V 90. rokoch viedla mládežnícku organizáciu strany, od roku 2009 bola tajomníčkou strany. „Pani v domácnosti alebo kancelárka,“ odpovedala ešte na strednej škole na otázku, čím by chcela byť. „Nie som nováčik,“ hovorila pred novinármi minulý týždeň, keď ju Schulz predstavil ako svoju nástupníčku. „Zvládnem to,“ povedala podľa Stuttgarter Nahrichten s miernym zaváhaním.


V Holandsku začal platiť zákaz zahaľovania tváre na verejnosti

Zákaz platí na školách, v nemocniciach, vo vládnych budovách a v doprave.

AMSTERDAM. V Holandsku začal vo štvrtok po 14 rokoch diskusií platiť zákaz nosenia burky - tradičného odevu žien v niektorých moslimských krajinách, zahaľujúceho celú postavu od hlavy až po päty a len so sieťkovým otvorom na oči. Informovala o tom agentúra DPA. Zákaz nosenia odevu zahaľujúceho tvár na verejných priestranstvách sa od štvrtka uplatňuje na školách a univerzitách, ako aj v nemocniciach, vo vládnych budovách a v prostriedkoch verejnej dopravy (autobusoch a vlakoch). Ministerstvo vnútra nabáda miestne úrady a príslušné orgány, aby na uplatňovanie zákona dohliadali. Každú osobu, ktorá bude mať v uvedených priestoroch zahalenú tvár, policajti vyzvú, aby si ju odhalila. Inak jej môže byť odoprený vstup do verejných budov alebo môže dostať finančnú pokutu vo výške najmenej 150 eur. Zákon sa však okrem burky alebo nikábu (islamského závoja zahaľujúceho okrem očí celú hlavu a tvár) či iných šatiek zahaľujúcich tvár, týka aj celotvárových heliem alebo kuklí. Agentúra DPA doplnila, že skutočné uplatňovanie tohto zákona je otázne, pretože niektoré mestá, úrady a nemocnice, ako aj niektorí prevádzkovatelia verejnej dopravy už povedali, že sa ním nebudú riadiť. Prvá krajina, v Európe, kde podobný zákon prijali, bolo v roku 2011 Francúzsko. V Nemecku platia obmedzenia na zahaľovanie tváre iba ojedinele a vymedzene, napríklad pre výkon civilnej služby v spolkovej krajine Hesensko. V Dánsku je takéto nariadenie v platnosti rok. Úrady za toto obdobie pokuty v hodnote 134-1340 eur udelili v 39 prípadoch - z toho 22 ženám za nosenie burky alebo nikábu. Nosenie šatiek zahaľujúcich tvár u žien považujú mnohí za potláčanie ich základných slobôd islamským náboženstvom. Naopak, obhajcovia zahaľovania hovoria, že novoprijatý zákon porušuje právo žien na slobodu vierovyznania. V Holandsku nosí podľa odhadov burku alebo nikáb pravidelne zhruba 150 žien. Holandský Senát schválil tzv. "protiburkový zákon" už vlani v júli, po viac ako desaťročí politických hádok a vytrvalej kampani ultrapravicových strán. Zahaľovanie tváre na verejnosti je zákonom zakázané vo viacerých členských krajinách Európskej únie - v Belgicku (od roku 2011), Bulharsku (2016), Dánsku (2018), vo Francúzsku (2011), v Rakúsku (2017) a čiastočne aj v Nemecku (2017) a Taliansku (2004).


Mourinho je s bodom spokojný: To, že nedali gól, je ich problém

Veľký anglický šláger nepriniesol futbal, aký sa očakával.

LIVERPOOL. Defenzívna taktika Manchestru United slávila úspech. Zverenci Joseho Mourinha remizovali v šlágri anglickej futbalovej Premier League na pôde veľkého rivala FC Liverpool 0:0. Domáci futbalisti mali 65-percentné držanie lopty, no vpredu boli bezzubí a po desiatich mesiacoch nestrelili na štadióne Anfield Road gól v súťažnom zápase. Mourinho bol so ziskom bodu spokojný. "Myslím si, že sme kontrolovali zápas z hľadiska taktického i emocionálneho. Náš výkon hodnotím veľmi pozitívne, výsledok je prijateľný," cituje ho agentúra AP. "Liverpool dominoval v držaní lopty, no nedokázal streliť gól. To je ich problém, nie náš. My sme sa zamerali na pozornú defenzívu a náš zámer nám vyšiel. Neprehrali sme na pôde priameho konkurenta v boji o priečky zaručujúce účasť v európskych klubových súťažiach a to je najdôležitejšie," dodal. V druhom polčase si Liverpool vypracoval dve šance, no Emre Can a Philippe Coutinho stroskotali na brankárovi Davidovi De Geovi. "Zápas sa hral podľa nôt Manchestru United. Neuberal sa takým smerom, aký sme chceli my. Snažili sme sa robiť všetko pre to, aby sme zvíťazili, no nepoužili sme na to tie správne prostriedky. Dokážeme zahrať oveľa lepšie," priznal kormidelník Liverpoolu Jürgen Klopp. Sklamaný bol aj domáci kapitán Jordan Henderson. "Sme trochu frustrovaní, lebo sme nepredviedli výkon na hranici našich možností," naznačil. "Boli tam aj svetlé momenty, no nedokázali sme si vytvoriť toľko šancí, ako v predchádzajúcich dueloch v tejto sezóne. United potvrdili, že sú silní a odviedli skvelú prácu. Pozitívom je aspoň to, že sme si udržali čisté konto," dodal.


Česká koruna príliš neposilnila, špekulanti vyčkávajú

PRAHA. Mesiac po ukončení intervencií zostáva česká koruna k euru takmer rovnako slabá, ako keď ju Česká národná banka (ČNB) bránila pred zhodnotením. Podľa analytikov za to môžu špekulanti, ktorí akékoľvek posilnenie koruny využívajú na vyberanie ziskov. Predajom však korunu znovu oslabujú. Lacnejšie eurá na dovolenku zostávajú pre Čechov stále v nedohľadne. Už mesiac sa pritom môže kurz koruny pohybovať "slobodne". Stále však zostáva blízko hranice 27 CZK/EUR, kde ho počas uplynulého 3,5 roka umelo držala ČNB. Vývoj kurzu zatiaľ analytikov prekvapuje tým, aký je pokojný. Česká mena najprv plynulo posilnila zhruba o päťdesiat halierov, aby sa v posledných dvoch týždňoch vrátila k hranici 27 CZK/EUR. Teraz sa na medzibankovom trhu obchoduje približne pri kurze 26,85 CZK/EUR. Pritom 6. apríla, keď centrálna banka oznámila koniec intervencií, analytici predpovedali pre najbližšie týždne a mesiace divoký vývoj. Kurz sa podľa nich mohol pohybovať v širokom rozmedzí 26 až 29 CZK/EUR. Dôvodom takéhoto rozkolísaného vývoja mali byť podľa predpovedí špekulanti, ktorí sa na slabú korunu vrhli s cieľom zarobiť na jej budúcom posilnení. Špekulanti sú tiež príčinou aktuálneho pokojného vývoja, teda predovšetkým investičné banky a fondy z celého sveta, ktoré sa zameriavajú na rizikovejšie investície. "Niektorým investorom stačilo vybrať zisky len pár desiatok halierov, svoje koruny predali, a preto česká mena toľko neposilnila," komentuje doterajší vývoj kurzu českej koruny ekonóm Komerčnej banky Marek Dřímal. Špekulantov s nakúpenými korunami naďalej zostáva veľa. Ich správanie tak bude aj v najbližších mesiacoch korunu ďalej brzdiť v raste. Akékoľvek výraznejšie posilnenie je pre nich totiž signálom k predaju - a to zase korunu oslabuje. "ČNB svojím načasovaním konca kurzového záväzku umožnila, aby do domácej ekonomiky pritiekol extrémny objem špekulatívneho kapitálu v rádoch desiatok percent HDP. Koruna je tak extrémne prekúpená a jej posilneniu bráni postupné odchádzanie špekulatívneho kapitálu," uviedol hlavný ekonóm ING Bank Jakub Seidler. Narážal na takzvaný tvrdý záväzok ČNB. Tá garantovala, že s intervenciami neprestane skôr než na začiatku apríla - a špekulanti tak mali čas korunu vo veľkom nakúpiť. Špekulanti z Londýna alebo napríklad New Yorku, ktorí držia koruny za desiatky miliárd eur, momentálne tiež nemajú protistranu, ktorá by od nich koruny kupovala. To ďalej výrazne znižuje tlak na posilnenie koruny. Českí exportéri, ktorí by na trhu inak eurá za koruny menili, sa totiž zaistili niekedy aj na niekoľko rokov dopredu už pred koncom intervencií. Špekulanti tak teraz môžu čakať viac-menej len na záujem ďalších špekulantov, ktorí budú chcieť korunu kupovať. Zahraničné banky a fondy môžu do Česka nalákať prípadné vyššie sadzby. A práve o tých už začína ČNB uvažovať. "Ak by veľmi mierne posilnenie koruny od hladiny kurzového záväzku trvalo dlhšie, tak bude čoraz viac zvyšovať potreba pristúpiť k postupnému odpútaniu úrokových sadzieb od súčasnej hranice," povedal vo štvrtok (4.5.) guvernér ČNB Jiří Rusnok. Centrálna banka vo svojej novej štvrťročnej prognóze očakáva, že úrokové sadzby vzrastú už v treťom štvrťroku tohto roka a potom aj v priebehu budúceho roka. "Práve očakávaný rast sadzieb by mal byť hlavným ťahúňom posilňovania českej meny, pretože môže prilákať nových špekulantov, ktorí by korunu kupovali," dodal Dřímal. Investorov zo zahraničia môže vzhľadom na to, že napríklad v eurozóne drží Európska centrálna banka záporné sadzby, lákať aj veľmi nízky rast sadzieb. "Súčasný poexitový vývoj naznačuje, že koruna bude posilňovať pomalšie práve z titulu postupného odchádzanie špekulatívneho kapitálu. Výraznejšie posilnenie koruny - napríklad pod 26 korún za euro - ešte pred letnými prázdninami je tak menej pravdepodobné," uviedol Seidler. Analytici však korunu na tejto úrovni čakajú na konci roka 2017. "ČNB podľa nášho názoru začne v druhej polovici tohto roka zvyšovať svoje základné úrokové sadzby. Rast sadzieb by mal korunu podporiť, z tohto dôvodu naďalej očakávame ku koncu roka kurz v pásme 25,5 a 26 CZK/EUR," dodal Seidler. Dřímal je opatrnejší. "Koruna by mala počas roka posilniť k úrovni 26 CZK/EUR. Na samotnom konci roka ale pravdepodobne oslabí a v decembri by sa jej kurz mohol nachádzať na úrovni 26,40 CZK/EUR," myslí si Dřímal. Koniec roka je totiž podľa neho tradične spojený s čiastočným opúšťaním špekulatívnych pozícií.


Finančný výbor vyšetrovanie kauzy Bašternák neuzavrel, vráti sa k nej v októbri

Podľa posudku finančnej správy sa poslanci nemajú právo oboznamovať s daňovým tajomstvom ani v utajenom režime.

BRATISLAVA. Poslanci finančného výboru v parlamente sa ku kauze Ladislava Bašternáka vrátia opäť v októbri. Dôvodom je právne stanovisko, ktoré zákonodarcom zaslala finančná správa k poslaneckému prieskumu. Nesúhlasí s ním však opozičný poslanec Jozef Rajtár (SaS), ktorý si dal vypracovať vlastné. Podľa neho sa poslanci musia oboznámiť s informáciami, ktoré sú súčasťou daňového tajomstva v kauze Bašternák, a to aj kvôli verejnému záujmu. "Tento rok 1. júla nám bol doručený právny posudok finančnej správy, v ktorom sa tvrdí, že poslanci nemajú právo sa oboznamovať ani v utajenom režime s daňovým tajomstvom," priblížil Rajtár. Preto si dal vypracovať protiposudok. "Hovorí sa v ňom, že poslanci takéto právo majú. Článok Ústavy SR hovorí, že do pôsobnosti Národnej rady (NR) SR patrí najmä uznášať sa na Ústave SR, zákonoch a kontrolovať, ako sa dodržiavajú, pričom súčasný rokovací poriadok neupravuje rozsah kontroly. Upravuje iba formu kontroly. Napriek tomu nám finančná správa odmieta poskytovať informácie," uviedol Rajtár. Môže tak byť podľa neho ohrozené fungovanie parlamentu. "Keďže rokovacím poriadkom a Ústavou SR sa riadia všetky výbory, znamenalo by to, že poslanci sa nemôžu oboznamovať so žiadnymi skutočnosťami, ktoré podliehajú nejakému druhu utajenia. To znamená nielen daňovému, ale aj telekomunikačnému, poštovému a bankovému tajomstvu napríklad," tvrdí Rajtár. Podľa neho si dali daniari vypracovať stanovisko na podnet podnikateľa Mariana Kočnera, ktorý hrozí finančnej správe žalobou a je do kauzy Bašternák zapletený. "Neuvádza sa konkrétna právnická kancelária v posudku. Pri poslednom poslaneckom prieskume v júni prezident finančnej správy František Imrecze nám ukázal list od občana Mariana Kočnera, v ktorom sa údajne vyhrážal, že v prípade, že čokoľvek sa bude týkať jeho firiem, čo oznámi finančná správa poslaneckému výboru, tak bude žalovať Finančné riaditeľstvo SR. Na základe tohto listu Imrecze inicioval vypracovanie posudku," vysvetlil Rajtár. Finančný výbor však mal vždy podľa slov jeho predsedu Ladislava Kamenického (Smer-SD) záujem, aby sa dozvedel čo najviac informácií o kauzách. "Finančná správa vždy bola korektná a pristupovala k nám s tým, že zverejní všetky informácie, ktoré sme požadovali. Vznikla situácia, že hrozia žaloby, a to sa nemusí týkať len pána Kočnera, ale môže sa to týkať akéhokoľvek podnikateľského subjektu, kde by si poslanci vypýtali informácie," podotkol Kamenický s tým, že môžu vzniknúť veľké škody. Výbor sa však plánuje posudkom zaoberať. Podľa Kamenického je dôležité zistiť, do akej hĺbky má poslanec právo dostávať sa k určitým informáciám podliehajúcim daňovému tajomstvu a či nie sú porušené ústavné práva niektorých osôb. "Momentálne sme ukončili rozpravu o postupe ďalej. Nie som právnik, nebudem sa vyjadrovať ani k jednému stanovisku. Bavíme sa o tom, kto je relevantná autorita, ktorá by vedela rozhodnúť o tom, do akej hĺbky sa vieme dostať k informáciám," vysvetlil Kamenický s tým, že aj ústavnoprávny výbor sa vyjadruje len k rokovaciemu poriadku. "Dohodli sme sa na tom, že najprv musím s kolegami zanalyzovať situáciu a aký by bol ideálny postup. Ďalej budeme o tom rokovať na októbrovom výbore," dodal Kamenický.


Pri útokoch v Sýrii zrejme použili chemické zbrane, zomrelo najmenej 58 ľudí

Útoky na mesto Chán Šajchún podľa informácií SOHR pravdepodobne uskutočnili ruské alebo sýrske lietadlá.

DAMASK. Pri nálete v sýrskej provincii Idlib zomrelo v utorok ráno 58 ľudí, vrátane žien a detí. Desiatky ďalších ľudí utrpelo zranenia. Prvotné informácie hovorili o 35 obetiach. Informovala o tom exilová organizácia Sýrske pozorovateľské centrum pre ľudské práva (SOHR) s tým, že pri útoku bol zrejme použitý otravný plyn. Útoky na mesto Chán Šajchún podľa informácií SOHR pravdepodobne uskutočnili sýrske alebo ruské vojenské lietadlá. Obete zomreli na udusenie. Riaditeľ SOHR Rámí Abdal Rahmán uviedol, že medzi obeťami útokov je aj 11 detí. Opozičné zoskupenie Sýrska národná koalícia (SNC) označilo dnešný útok za "masaker" a zo zodpovednosti zaň obvinilo sýrske vzdušné sily. Podľa SNC bol útok uskutočnený bojovou otravnou látkou podobnou sarinu a zahynulo pri ňom najmenej 70 ľudí. Sýrska vláda používanie chemických zbraní opakovane poprela, avšak vyšetrovanie pod záštitou OSN a Organizáciou pre zákaz chemických zbraní (OPCW) vlani v októbri dokázalo, že medzi rokmi 2014-2015 použili sýrske vládne sily ako bojový prostriedok chlór, a to najmenej v troch prípadoch. Vyšetrovanie OSN a OPCW dokázalo, že extrémistická organizácia Islamský štát (IS) použil pľuzgierotvornú látku yperit.


Nemec podvádzal pri pokladni, dostal pokutu vyše 200-tisíc eur

Súd stanovil vysokú pokutu po zvážení jeho mesačného príjmu.

BERLÍN. Muž v Nemecku dostal pokutu 208-tisíc eur za to, že podvádzal pri samoobslužnej pokladni v supermarkete. Okresný súd v Mníchove uznal 58-ročného podnikateľa vinným z krádeže, keď sa snažil prepašovať teľaciu pečienku v hodnote 47 eur ako lacnejšie ovocie. Muž, ktorého identitu nezverejnili, spravil podobnú vec už trikrát predtým a v minulosti ho už usvedčili z krádeže i daňových únikov. Súd stanovil vysokú pokutu po zvážení jeho mesačného príjmu vo výške 24-tisíc eur. Hovorca mníchovského súdu Klaus-Peter Jüngst v utorok uviedol, že odsúdený sa voči rozsudku, ktorý vydali v januári, neodvolal.


Súkromný sektor v eurozóne sa v júni mierne zrýchlil

Júnový prieskum naznačil, že hospodárstvo euroregiónu na konci 2. štvrťroka sa mierne zrýchlilo.

LONDÝN. Súkromný sektor eurozóny sa minulý mesiac mierne zrýchlil. Napriek tomu zostalo tempo jeho rastu pomerne slabé, keďže o niečo väčšie tempo sektora služieb vykompenzoval pokračujúci hlboký pokles vo výrobnom odvetví. Vyplýva to zo spresnených údajov spoločnosti IHS Markit. Podľa konečných výsledkov Markit kombinovaný index nákupných manažérov pre sektory služieb aj výroby v eurozóne (Purchasing Managers Index, PMI), ktorý je kľúčovým ukazovateľom budúcej aktivity firiem, po očistení od sezónnych vplyvov v júni vzrástol na 52,2 bodu z 51,8 bodu v máji. To je lepší výsledok ako 52,1 bodu pri rýchlom odhade a stále pomerne blízko zlomovej hranice 50 bodov, ktorá oddeľuje rast aktivity v danom odvetví od jej poklesu. Júnový prieskum naznačil, že hospodárstvo euroregiónu na konci 2. štvrťroka sa mierne zrýchlilo, ale jeho celkové tempo za celý kvartál zostalo slabé, povedal Chris Williamson, hlavný ekonóm IHS Markit. Pod júnový výsledok sa podpísal najmä sektor služieb, ktorý pokračoval v raste, zatiaľ čo aktivita vo výrobnom sektore opäť klesla, už piaty mesiac po sebe. Konkrétne PMI dominantného sektora služieb, ktorý napovedá, ako sa bude vyvíjať situácia v celej škále firiem, od veľkých bánk po malé reštaurácie a opravovne, sa v júni zvýšil na 53,6 z 52,9 bodu v máji. Prekonal tak rýchly odhad, podľa ktorého mal dosiahnuť 53,4 bodu. Ale PMI výrobného sektora sa v júni znížil na 47,6 bodu z májových 47,7 bodu. Rýchly odhad pritom signalizoval, že by mal aspoň trochu vzrásť na 47,8 bodu. PMI výrobného sektora eurozóny už piaty mesiac po sebe zostal pod hranicou 50 bodov. Čo sa týka jednotlivých krajín euroregiónu, najvyšší kombinovaný PMI pre oba sektory dosiahlo Írsko, a to 54,4 bodu, čo bolo jeho štvormesačné maximum. Druhé bolo Francúzsko s PMI 52,7 bodu, čo je menej ako 52,9 bodu pri rýchlom odhade, ale najväčšia hodnota za sedem mesiacov. Na tretej priečke sa umiestnilo Nemecko s PMI 52,6 bodu, po ktorom nasledovali Španielsko (52,1 bodu) a Taliansko (50,1 bodu). Williamson na základe júnových výsledkov prieskumu odhaduje, že sa hrubý domáci produkt (HDP) eurozóny v období apríl-jún sa zvýšil medzikvartálne len o niečo viac ako 0,2 %. To je slabší výsledok ako v predchádzajúcom mesiaci.


Populárne poinfarktové lieky dostáva mnoho pacientov zbytočne

Beta-blokátory nemajú efekt na pacientov s infarktom bez srdcového zlyhania.

BRATISLAVA. Ľudia, ktorí prekonali srdcový infarkt, majú predpísané množstvo liekov. Často doživotne. Jeden z nich, beta-blokátor, však nemusí mať pre časť pacientov po infarkte žiadny prínos. Beta-blokátory patria v kardiológii medzi najpoužívanejšie lieky. Uplatnenie je široké, napríklad u pacientov so srdečnou arytmiou, prípadne vysokým krvným tlakom. V poslednej dobe sa však objavuje množstvo analýz a štúdií, ktoré pozíciu beta-blokátorov spochybňujú. Na nadbytočné užívanie liekov poukazuje aj nová štúdia v časopise Journal of the American College of Cardiology. Beta-blokátory sú nevyhnutné pre ľudí, ktorí mali srdcový infarkt spojený so srdcovým zlyhaním - komplikáciou, pri ktorej je srdcový sval poškodený a prestane fungovať správne. Mnohým pacientom po infarkte ale lekári predpisujú takzvané beta-blokátory zbytočne. Výskumníci Univerzity v Leedse analyzovali anonymné údaje z britského národného registra. Vzorku tvorilo 180-tisíc ľudí, ktorí boli v rokoch 2007 až 2013 hospitalizovaní kvôli infarktu, no netrpeli srdcovým zlyhaním. Vedci skúmali, či používanie beta-blokátorov zvýšilo šancu, že pacienti ostanú nažive rok po infarkte. Ukázalo sa, že lieky nemali vplyv na približne 95 percent pacientov. Rozdiel v úmrtnosti medzi ľuďmi, ktorí lieky užívali a tými, ktorí nie, sa neukázal byť štatisticky významný. Výsledky štúdie naznačujú, že hromadne predpisované lieky sú zbytočným výdavkom pre zdravotnícky systém. Aj keď lieky pacientov neohrozili, zbytočne vyvolali vedľajšie účinky ako závrat, nevoľnosť, rozmazané videnie a únavu. Navyše, štúdie potvrdzujú, že čím viac liekov má človek predpísaných, tým je pravdepodobnejšie, že ich nebude užívať. Platí to aj pre lieky, ktoré preukázateľne dokážu zachrániť život, napríklad statíny a aspirín. Pacienti by vysadenie liekov, vrátane beta-blokátorov, mali vopred konzultovať so svojim lekárov. „Pozorovacia štúdia stála na robustnej štatistickej analýze rozsiahlych údajov o pacientoch. Teraz potrebujeme randomizovanú štúdiu pacientov. Potrebujeme overiť, či beta-blokátory zvýšia šancu pacienta na prežitie,“ vysvetľuje epidemiológ Marlous Hall, ktorý viedol štúdiu. Ďalší výskum by mohol pomôcť zabrániť opakovaným infarktom, ale aj pomôcť personalizovať liečbu po infarkte. DOI: 10.1016/j.jacc.2017.03.578


Moralesov rival označil výsledky prezidentských volieb v Bolívii za podvod

Moralesa opätovne zvolili za prezidenta Bolívie, v úrade ho čaká štvrté obdobie.

LA PAZ. Porazený bolívijský prezidentský kandidát Carlos Mesa odmietol v sobotu znovuzvolenie prezidenta Eva Moralesa, pričom výsledky volieb označil za podvod, informovala agentúra AFP. Mesa prečítal vyhlásenie pred novinármi tvrdiac, že "odmieta a ignoruje ukončenie sčítavania volebných hlasov, pretože to je výsledok podvodu a porušenie vôle ľudu". Bolívijský Najvyšší volebný tribunál v piatok ukončil sčítavanie volebných hlasov a potvrdil znovuzvolenie súčasného prezidenta Eva Moralesa. Ten podľa oficiálnych výsledkov zvíťazil so ziskom 47,07 percenta hlasov, zatiaľ čo hlavný opozičný kandidát, exprezident Carlos Mesa, získal 36,51 percenta odovzdaných hlasov. Morales tak bol zvolený už v prvom kole volieb, keďže tesne splnil podmienku náskoku oproti najbližšiemu súperovi o najmenej desať percentuálnych bodov. Pôjde pritom už o jeho štvrté obdobie vo funkcii hlavy štátu. Hovorkyňa vysokej predstaviteľky EÚ pre zahraničné veci Maja Kocijančičová vo štvrtok vyhlásila, že Únia "očakáva od bolívijskej vlády a volebných orgánov vyriešenie situácie" v krajine. Podporila zároveň stredajšie stanovisko Organizácie amerických štátov (OAŠ), ktoré vyzýva na druhé kolo prezidentských volieb v Bolívii aj v prípade víťazstva Moralesa v prvom kole, informovala tlačová agentúra DPA.


Marček požičal peniaze Sme rodina, hnutiu však pohľadávku odpustil

Nevidí dôvody na to, aby sa ním zaoberal výbor pre nezlučiteľnosť funkcií.

BRATISLAVA. Poslanec Národnej rady Slovenskej republiky Peter Marček (nezaradený) pre agentúru SITA potvrdil, že hnutiu Sme rodina pred parlamentnými voľbami požičal finančnú čiastku a túto pohľadávku voči hnutiu neuviedol v majetkovom priznaní. Marčekom sa zaoberá aj parlamentný výbor pre nezlučiteľnosť funkcií.„ Áno je pravdou, že som strane požičal v minulosti peniaze. Tieto peniaze boli mojou pohľadávkou voči strane. Tvorili môj majetok. Celé to má ale jeden drobný háčik. Bolo to tak dovtedy, pokiaľ som sa jednostranným právnym úkonom, ktorý som urobil dávno pred tým, než som sa stal poslancom Národnej rady Slovenskej republiky, nevzdal tohto môjho majetkového práva,“ vysvetlil a dodal, že hnutiu odpustil túto pohľadávku, a tak mu nič nemuselo vracať. „Preto moje majetkové právo, pohľadávka, v okamihu doručenia môjho prejavu vôle strane a jej prijatia uvedeného oznámenia, zaniklo,“ povedal.„Navrhujem, aby som splnil podľa uznesenia Výboru Národnej rady Slovenskej republiky pre nezlučiteľnosť funkcií z 28. marca 2017, predsedovi výboru občanovi Martinovi Poliačikovi (SaS), zabezpečenie vyžiadania stanoviska ako vraj “nedajbože dotknutého verejného funkcionára", aby sa na výbore zúčastnil aj odborník, ktorý by mu vysvetlil, ako práva a povinnosti vznikajú a zanikajú, aké práva majú ľudia pri nakladaní so svojím majetkom,“ uviedol. Poslanec Marček dodal, že nevidí dôvody na to, aby sa ním výbor zaoberal, keďže mu hnutie Sme rodina nemusí nič vrátiť.Predseda výboru Poliačik je za to, aby Marček nechal rozhodovanie na samotnom výbore. "Pán poslanec Marček nemusí robiť okolo veci cirkus ani navrhovať prizývanie kohokoľvek na rokovanie výboru. Bol vyzvaný, aby sa k veci vyjadril, a v rámci toho môže výboru poskytnúť akékoľvek dokumenty, ktoré existenciu alebo neexistenciu jeho majetkového práva potvrdia," povedal a dodal, že výbor v konaní skutočnosti vyplývajúce z týchto dokumentov posúdi a vo veci rozhodne.


Americký exprezident Carter sa poranil pri páde vo svojom dome

Zranenie si vyžiadalo stehy v oblasti obočia.

ATLANTA. Bývalý prezident USA Jimmy Carter utrpel v nedeľu pri páde vo svojom dome v meste Plains v štáte Georgia zranenie, ktoré si vyžiadalo niekoľko stehov v oblasti obočia, informovala agentúra AP. "Spadol som, udrel som si čelo o ostrý roh a musel som ísť do nemocnice," povedal Carter, ktorého vyjadrenia zachytila stanica CNN. Zranenie si vyžiadalo 14 stehov v oblasti čela a pri oku má exprezident modrinu. Carter sa aj napriek tomu v nedeľu večer v meste Nashville zúčastnil na slávnostnom otvorení 36. ročníka projektu, na ktorom spolupracuje s neziskovou organizáciou Habitat for Humanity (HfH). Carter minulý týždeň oslávil 95. narodeniny a stal sa prvým prezidentom USA v histórii, ktorý dovŕšil tento vek. Exprezidentovi v roku 2015 diagnostikovali rakovinu mozgu a pečene a následne sa podrobil operácii a rádioterapii. Podľa lekárov bola liečba úspešná. Carter 13. mája 2019 spadol vo svojom dome a utrpel zlomeninu v oblasti bedrového kĺbu. Z nemocnice ho prepustili tri dni po úraze a už 9. júna začal opäť vyučovať na nedeľnej škole vo svojom domovskom cirkevnom zbore v Plains. Demokrat Jimmy Carter pôsobil v rokoch 1977 - 1981 ako 39. prezident USA. V marci 2019 sa stal najdlhšie žijúcim prezidentom v dejinách krajiny. Predstihol vtedy exprezidenta Georgea H. W. Busha, ktorý zomrel vlani v novembri vo veku 94 rokov a 171 dní. Aj po odchode z Bieleho domu zostal Carter verejne aktívny a v roku 2002 mu udelili Nobelovu cenu za mier za činnosť v jeho mimovládnej neziskovej organizácii Carter Center.


Agentúra Fitch potvrdila ratingy Rakúska a Portugalska

Očakáva, že rakúska ekonomika bude v rokoch 2017-2018 pokračovať v raste tempom okolo 1,5 %.

NEW YORK. Agentúra Fitch Ratings potvrdila svoje hodnotenia úverovej bonity Rakúska a Portugalska. Fitch ponechala rating dlhodobých záväzkov Rakúska na úrovni AA+ a rating dlhodobých záväzkov Portugalska na úrovni BB+. Výhľad oboch ratingov je stabilný. Agentúra počíta s tým, že rakúsky rozpočtový schodok tento rok vzrastie na 1,4 % hrubého domáceho produktu (HDP) z dôvodu implementácie opatrení na zníženie daní. Na budúci rok by deficit mal opäť mierne klesnúť na 1,3 % HDP vďaka nárastu verejných príjmov. Fitch predpovedá, že rakúsky verejný dlh sa v roku 2016 znížil na 84 % HDP a v roku 2017 klesne na 82,6 % HDP. Vrchol dosiahol v roku 2015 na úrovni 85,5 % HDP. Agentúra očakáva, že rakúska ekonomika bude v rokoch 2017-2018 pokračovať v raste tempom okolo 1,5 %. Rizikom ohrozujúcim výhľad zostáva rakúsky bankový sektor a to aj napriek tomu, že situácie v sektore sa výrazne zlepšila. Portugalský rating podporujú stabilné inštitúcie, dobré podnikateľské prostredie a jeden z najvyšších príjmov na osobu v ratingovej kategórii BB. Tieto pozitívne faktory sú však kompenzované vysokou úrovňou zadlženia verejného aj súkromného sektora, slabým rastom a problémami finančného systému.


Rozvoju regiónov bráni vzdelávací systém či slabá dopravná infraštruktúra

BRATISLAVA. Za hlavné bariéry, ktoré bránia rozvoju regiónov na Slovensku, označili účastníci spoločného seminára Zastúpenia Európskej komisie na Slovensku SR a inštitútu INEKO vzdelávací systém málo rozvíjajúci zručnosti. Taktiež nedostatočnú dopravnú infraštruktúru, vysoké odvodové zaťaženie pre ľudí s nízkym príjmom, ako aj zložitú administratívu a korupciu pri čerpaní dostupných prostriedkov. Podľa INEKO, Slovensko patrí medzi štáty OECD s najväčšími regionálnymi rozdielmi vo výške príjmov a v miere nezamestnanosti. Príčinou sú najmä dlhodobo nižšie príjmy regiónov v porovnaní s Bratislavou, ako aj dlhodobé zaostávanie regiónov východného a juhu stredného Slovenska v miere nezamestnanosti. Odborníci preto diskutovali o možnostiach, ako znížiť zaostávanie regiónov Slovenska prostredníctvom lepšieho využitia dostupných prostriedkov na znižovanie nezamestnanosti, rozvoj ľudského kapitálu a skvalitnenie dopravnej infraštruktúry. Aj na tieto priority dáva Európska komisia v rokoch 2014-2020 viac ako 15 miliárd eur. Vedúci Zastúpenia Európskej komisie na Slovensku Dušan Chrenek poukázal na to, že kým Slovensku ako celku sa v posledných rokoch z makroekonomického hľadiska veľmi dobre darilo a dosahovalo jednu z najvyšších mier hospodárskeho rastu v EÚ, niektoré regióny z tohto pozitívneho vývoja neprofitovali tak ako iné. "Vidíme na Slovensku stále veľké medziregionálne rozdiely nielen v hospodárskom raste a HDP na osobu, ale aj v miere nezamestnanosti, vzdelanostnej úrovni či v ohrození chudobou," zdôraznil. Podľa neho je pre Európsku komisiu znižovanie regionálnych rozdielov silnou dlhodobou prioritou, ktorú podporuje najmä cez svoju kohéznu politiku. "Väčšina prostriedkov, ktoré boli v posledných rokoch vynaložené na riešenie potrieb slovenských regiónov, išli práve z európskych prostriedkov. Inak to nebude ani v rokoch 2014-2020, kedy má Slovensko celkovo k dispozícii až 15,3 miliardy eur. Veľká väčšina z týchto peňazí pôjde na skvalitnenie infraštruktúry, do ľudského kapitálu, zdravotníctva, životného prostredia, inovácií ale aj na riešenie nezamestnanosti či na programy sociálnej inklúzie v menej rozvinutých regiónoch Slovenska," podotkol Chrenek. Splnomocnenec vlády SR pre podporu najmenej rozvinutých okresov Anton Marcinčin upozornil na nástup nových technológií, ktoré v horizonte 10-15 rokov môžu ohroziť mnoho pracovných miest. "Je otázka, či sa na to pripravujeme, alebo to bude katastrofa," zdôraznil. V rámci príprav podľa neho treba prispôsobiť vzdelávací systém už od materských škôl, aby dokázal lepšie rozvíjať potenciál ľudí. Regiónom by tiež pomáhal podporou sociálnych podnikov, ktoré by nesúťažili s firmami na trhu, či vhodným nastavením investičných stimulov. "Máme pretlak investorov na západnom Slovensku, mnohí sú pripravení presunúť sa na východ, lebo pracovná sila na západe je už veľmi drahá," dodal


Zahraničný obchod Slovenska sa v máji vrátil do prebytku

Vývozy podľa predbežných údajov prevýšili objem dovozu o 133,1 milónov eur.

BRATISLAVA. Zahraničný obchod Slovenska po aprílovom schodku vyše 60 mil. eur vykázal v máji opäť prebytok. Vývozy totiž podľa predbežných údajov Štatistického úradu (ŠÚ) prevýšili objem dovozu o 133,1 mil. eur. Kumulatívne od začiatku roka tak zahraničný obchod dosiahol prebytok v objeme 1,117 mld. eur. Medziročne to však znamenalo jeho pokles o 264 mil. eur. Podľa analytika UniCredit Bank Ľubomíra Koršňáka tak napriek májovému prebytku zahraničný obchod zaostal za očakávaniami. "Po prekvapivom aprílovom deficite sa síce v máji podľa očakávaní vrátil k prebytkovej bilancii, naše optimistickejšie očakávania však nenaplnil a za výsledkami z minulého roka opäť výraznejšie zaostal, a to aj napriek pozitívnemu vplyvu novej automobilky na vývozy," povedal. Celkové vývozy pritom v máji medziročne mierne poklesli o 0,2 % na 6,858 mld. eur a celkové dovozy naopak stúpli o 3,8 % na 6,725 mld. eur. Od začiatku roka sa tak zo Slovenska vyviezol tovar za 34,212 mld. eur pri medziročnom raste o 5,5 %, kým dovozy stúpli o 6,6 % na 33,095 mld. eur.Podľa analytika je pritom v hre aj úvaha, že dovozy sú ťahané najmä importom materiálov do výroby, čo by mohlo naznačovať oživenie exportov v nasledujúcich mesiacoch. "Pravdepodobnejšie sa však javí, že ide o kombináciu so stále relatívne silným dopytom, ktorý len pomaly reaguje na spomalenie ekonomického rastu prichádzajúceho najmä z Nemecka," uviedol Koršňák. Aj napriek slabším číslam zahraničného obchodu v posledných mesiacoch sa však podľa neho naďalej očakáva zvyšovanie prebytkov zahraničného obchodu. A to najmä pre novú výrobu v automobilke Jaguar Land Rover. Vývoz do členských štátov Európskej únie v januári až máji oproti rovnakému obdobiu minulého roku pritom podľa štatistikov vzrástol o 2,8 % a z celkového vývozu tvoril podiel 84,2 %. Dovoz z členských štátov únie sa na celkovom dovoze podieľal 68,5 % a medziročne vzrástol o 9,3 %. Vývoz do nečlenských krajín Európskej únie od januára do konca mája oproti rovnakému obdobiu vlaňajška vzrástol o 22,7 % a z celkového vývozu tvoril podiel 15,8 %. Dovoz z nečlenských krajín únie sa na celkovom dovoze podieľal 31,5 % a medziročne vzrástol o 1,3 %.Štatistický úrad v utorok zverejnil aj revíziu údajov o zahraničnom obchode za predchádzajúci mesiac. Aprílový deficit obchodnej bilancie znížili z pôvodných 68,1 mil. eur na 60,4 mil. eur. Štvormesačný prebytok zahraničného obchodu tak spresnili o 984 mil. eur, čo bolo iba o 2,5 mil. eur menej, ako v rovnakom období vlani. Najvyšší prebytok zahraničného obchodu pritom Slovensko ku koncu apríla evidovalo s Nemeckom v objeme 1,962 mld. eur, naopak najväčší schodok malo z obchodu s Kórejskou republikou v sume 1,382 mld. eur.Z tovarového hľadiska vzrástol ku koncu apríla predovšetkým vývoz automobilov o takmer 1,8 mld. eur, naopak klesol hlavne vývoz telefónnych prístrojov o 371,4 mil. eur. V dovoze rástol najmä dovoz súčastí a príslušenstva motorových vozidiel o 917,5 mil. eur, klesol hlavne dovoz telefónov o 271 mil. eur.